**የፌዴራል የከተሞች የሥራ ዕድል ፈጠራ እና የምግብ ዋስትና ኤጀንሲ**

**የከተሞች የምግብ ዋስትና ፕሮግራም የህብረተሰብ ተሳትፎ**

**ማስፈጸሚያ ማንዋል**

**ጥቅምት 2009 ዓ.ም**

**ክፍል አንድ**

**1.መግቢያ**

ባለፉት አመታት በከተሞች የሚስተዋለውን ድህነትና የመልካም አስተዳደር ችግር ለመቅረፍ በርካታ የፖሊሲ ማሻሻያ ሥራዎች የተከናወኑ ሲሆን በተለይም በመጀመሪያው የአምስት አመት የዕድገትና ትራንስፎርሜሽን ዕቅድ የከተማ ነዋሪውን የኑሮ ሁኔታ ለማሻሻል የሚያግዙ ዘርፈ ብዙ የልማት ስራዎች ሲሰሩ መቆየታቸው ይታወሳል፡፡ ከእነዚህም መካከል በቤቶች ልማት፣ በመሰረተ ልማት ግንባታ ስራዎች እንዲሁም በጥቃቅንና አነስተኛ ኢንተርፕራይዞች ልማት ኘሮግራም አማካኝነት የዜጐችን ኢኮኖሚያዊ ተጠቃሚነት ለማሳደግ ያስቻለ አበረታች ውጤት የተመዘገበ ሲሆን ይህ ውጤት ሊገኝ የቻለውም በመንግስት አቅም ብቻ ሳይሆን በዋናነት በዘርፉ የህብረተሰቡን ተሳትፎ ለማረጋገጥ በተደረገው ጥረት እንደሆነ ይታመናል፡፡

በከተሞች ለምግብ እጥረት ተጋላጭ የሆኑ ዜጎችን የምግብ ዋስትና ለማረጋገጥ በተቀረጸው የከተሞች የምግብ ዋስትና ስትራቴጂ ላይ ከተቀመጡ የአፈፃፀም አቅጣጫዎች አንዱ የተቀናጀ የአሰራር ስርዓት በመዘርጋት የህብረተሰቡንና የባለድርሻ አካላትን አጋርነትና ተሳትፎ ማጎልበት ይገኝበታል፡፡ በዚህ ረገድ በማህበረሰቡ ውስጥ ግንዛቤና ቁጭት ሊፈጥሩ የሚችሉ አጀንዳዎችን በመቅረጽ፣ ህዝባዊ መድረኮችን በማመቻቸት በሚፈጠረው መነሳሳት ለምግብ እጥረት ተጋላጭ የሆኑ የህብረተሰብ ክፍሎችን የምግብ ዋስትና ለማረጋገጥ የሚያስችል የአጋርነትና ተባብሮ የመስራት መንፈስ ማጎልበት ይጠበቃል፡፡ ከዚህ አንጻር የመላውን ህብረተሰብና ባለድርሻ አካላት ግንዛቤ በማሳደግ፣ ቁጭት ሊፈጥሩ የሚችሉ አጀንዳዎችን በመቅረፅና ንቅናቄ በመፍጠር ህብረተሰቡ የልማቱ ዋነኛ ባለቤት ሆኖ የከተሞች የምግብ ዋስትና ፕሮግራምን ውጤታማ በማድረግ ረገድ የሚጠበቅበትን ሚና እንዲወጣ ለማስቻል ይህ የከተሞች የምግብ ዋስትና ፕሮግራም የህብረተሰብ ተሳትፎ ማስፈፀሚያ ማንዋል ተዘጋጅቷል፡፡

ማንዋሉ አምስት ክፍሎች ሲኖሩት የመጀመሪያው ክፍል መግቢያ፣ ትርጓሜ፣ ዓላማ፣ አስፈላጊነት፣ የተፈፃሚነት ወሰንና የሚጠበቅ ውጤት በዝርዝር የቀረቡበት ነው፡፡ በክፍል ሁለት የህብረተሰብ ተሳትፎ ምንነትና ጠቀሜታዎችና ደረጃዎች እንዲሁም የተገኙ ተሞክሮዎች የተካተቱ ሲሆን በክፍል ሶስት ላይ የምግብ ዋስትና ፕሮግራም የህብረተሰብ ተሳትፎ አስፈላጊነት፣ መነሻ ሁኔታዎች እና በፕሮግራሙ የህብረተሰቡን ተሳትፎ የሚሹ መስኮች ተለይተው ቀርበዋል፡፡ በክፍል አራት እና አምስት ዘርፉ የተለዩ ባለድርሻ አካላት ሚና እና ተሳትፎን ለማረጋገጥ የምንከተላቸው ስልቶች የተዳሰሰ ሲሆን ክፍል ስድስት የክትትልና ግምገማ ስርዓትን በዝርዝር ይዟል፡፡

**2.ትርጓሜ**

* 1. **“ማንዋል “** ፡- በፌዴራል የከተሞች የሥራ እድል ፈጠራ እና የምግብ ዋስትና ኤጀንሲ የተዘጋጀና በከተሞች የምግብ ዋስትና ፕሮግራም ሥራ ላይ እንዲውል የተደረገ **የህብረተሰብ ተሳትፎ ማስፈጸሚያ ማንዋል** ነው፡፡
  2. **“ህብረተሰብ “፡-** በአንድ አካባቢ የሚኖሩ፣ ተመሳሳይ ፍላጎት ያላቸው እና በአንድ የጋራ ጉዳይ ላይ ተሳትፎ ለማድረግ ዝግጁ የሆኑ የተደራጁ ወይም ህብረት ያላቸው ሰዎች ስብስብ ማለት ነው፡፡
  3. **“የህዝብ አደረጃጀቶች“**፡- ዜጎች በፍላጎት ላይ ተመስርተው፣ የጋራ ተልዕኮና ዓላማ ይዘው ለንቁ ተሳትፏቸውና ፍትሃዊ ተጠቃሚነታቸው መጎልበት ሲባል የሚፈጥሯቸው የጋራ ህዝባዊ አደረጃጀቶች ማለት ነው፡፡
  4. **“የህብረተሰብ ተሳትፎ“**፡- በልማት፣ በዴሞክራሲያዊ ሥርዓት ግንባታና መልካም አስተደደርን በማስፈን ሂደቶች ላይ ህብረተሰቡ ሊኖረው የሚገባ ተግባራዊ እንቅስቃሴ ማለት ነው፡፡
  5. **“መልካም አስተዳደር “** ፡- በህዝብ የተሰጠን ሥልጣንና ሀላፊነት መሰረት በማድረግ የህዝብን የኑሮ ሁኔታና የሀገር ኢኮኖሚ ለማሻሻል የሚያስችሉ የፖሊሲና ስትራቴጂ ማዕቀፎችን በመንደፍ ሕዝቡን ያሳተፈ ሁለንተናዊ ለውጥ የሚመዘገብበት የአስተዳደር ስርዓት ማለት ነው፡፡
  6. **“ኪራይ ሰብሳቢነት “** ፡- በኢኮኖሚና ማህበራዊ ግንኙነት ሥርዓት ውስጥ ምንም ዓይነት ተጨማሪ እሴት ሳይፈጥሩ ህግና አሰራርን በጣሰ መልኩ ሥልጣንና ሀላፊነትን አላግባብ በመጠቀም ለራስ ያልተገባ ጥቅም ለማግኝት ሲባል የሚፈፀም ተግባር ነው፡፡
  7. **“ባለድርሻ አካላት”** ፡- ከስራው ጋር በቀጥታ ግንኙነት ያላቸው እና ተጽዕኖ ሊፈጥሩ የሚችሉ የመንግስት አካላት፣ የልማት አጋሮች፣ ተጠቃሚዎች እና የህብረተሰብ ክፍሎች ማለት ነው፡፡
  8. **“የምግብ ዋስትና”** ፡- መጠን እና ጥራትን ባማከለ መልኩ በዘላቂነት ምግብ በማግኘት የእያንዳንዱ ግለሰብ የነፍስ ወከፍ የዕለት ፍጆታን እስከ **2,200 ኪሎ ካሎሪ** እንዲደርስ እና የተመጣጠነ የስርዓተ ምግብ ዋስትና እንዲረጋገጥ በማድረግ ጤናማና አምራች ዜጋ እንዲሆኑ ማስቻል ነዉ፡፡
  9. **“የአካባቢ ልማት ስራዎች”** ማለት በከተሞች የምግብ ዋስትና ፕሮግራም አማካኝነት እንዲፈጸሚ በአካባቢው አስተዳደርና በህብረተሰቡ የሚታቀዱ የአረንጓዴ ልማት፣ የደረቅ ቆሻሻ አያያዝና አወጋገድ፣ የወንዞች ዳርቻ ልማት፣ የተቀናጀ የተፋሰስ ልማት ስራዎችን በመስራት ገቢ ለማግኘት የሚያስችል የሥራ ዓይነት ነው፡፡
  10. **“የምግብ ዋስትና ፕሮግራም ተጠቃሚ”** ማለት በከተሞች ምግብ ዋስትና ፕሮግራም በቤተሰብ ደረጃ ከተለየ በኋላ በአካባቢ ልማት ስራዎች፣ በቀጥታ ድጋፍ እና በኑሮ ማሻሻያ ንዑስ ፕሮግራሞች የሚሳተፍ ቤተሰብ ነው፡፡
  11. **“የተጠቃሚ ቤተሰቦች ምልመላ ኮሚቴ”** በከተሞች የምግብ ዋስትና ፕሮግራም በቀጥታ ድጋፍ፣ በአካባቢ ልማት ስራዎች እና በኑሮ ማሻሻያ ንዑስ ፕሮግራሞች ተጠቃሚ የሚሆኑ ቤተሰቦችን በፕሮግራሙ የመመልመያ መስፈርት መሠረት የሚመርጥ ኮሚቴ ነው፡፡
  12. **“የቅሬታና አቤቱታ ሰሚ ኮሚቴ”** በምግብ ዋስትና ፕሮግራም ትግበራ ወቅት በቀጠና ደረጃ የሚቀርቡ ቅሬታዎችን እና አቤቱታዎችን ተቀብሎ በማጣራት ውሳኔ የሚሰጥ አካል ነው፡፡
  13. **“የአካባቢ ልማት ስራዎች ኮሚቴ”** በከተሞች ምግብ ዋስትና ፕሮግራም ትግበራ በቀጠና ደረጃ የከተሞች ልማታዊ ሴፍቲኔት ስራዎችን የሚያስተባብር የኮሚቴ አደረጃጀት ነው፡፡
  14. **“አቅም ግንባታ ” ፡-** ከስራው ጋር በቀጥታ ግንኙነት ያላቸው እና ተጽዕኖ ሊፈጥሩ የሚችሉ አካላት የሚጠበቅባቸውን ሚና በሚፈለገው መጠን ለመወጣት እንዲችሉ በአደረጃጀት፣ በአሰራርና በሰው ሃይል ብቃት የማስፈፀም አቅምን ማሳደግ ማለት ነው፡፡
  15. “**ኤጀንሲ**” ፡- የፌዴራል የከተሞች የስራ እድል ፈጠራ እና የምግብ ዋስትና ኤጀንሲ ነው፡፡

1. **የማኑዋሉ አላማ**
   1. **የማኑዋሉ ጥቅል አላማ**

* በየደረጃው የሚገኙ የዘርፉን ባለድርሻ አካላት እና ህዝባዊ አደረጃጀቶች በማቀናጀት በዘርፉ የህብረተሰቡን ተሳትፎና ተጠቃሚነት ማሳደግና የከተሞች የምግብ ዋስትና ፕሮግራም የልማት ግቦችን ውጤታማ ማድረግ ነው ፡፡
  1. **የማኑዋሉ ዝርዝር አላማዎች**
* በከተሞች የምግብ ዋስትና ፕሮግራም ስራዎች ህብረተሰቡን በተደራጀና በተቀናጀ መልኩ ለማሳተፍ የሚያስችል አቅጣጫ ማመላከት፣
* ከሚመለከታቸው ባለድርሻ አካላት ጋር ቀጣይነት ያለው ቅንጅታዊ አሰራርና አጋርነት ለመፍጠር የሚያግዝ የአስራር ሥርዓት ማስቀመጥ፣
* ለፕሮግራሙ ስኬታማነት የሚያግዝ የተጠናከረ ህዝባዊ ድጋፍና የባለቤትነት ስሜት ለመፍጠር የሚያስችሉ ስልቶችን ማሳየት፣
* በፕሮግራሙ ግልጽነትና ተጠያቂነትን ለማስፈን የሚያግዙ የህብረተሰብ ተሳትፎ መፍጠሪያ መንገዶችን ማመላከት፣

1. **የሚጠበቅ ውጤት**

* የህብረተሰብ ተሳትፎና እና ቅንጅታዊ አሰራር ለማምጣት የሚያስችል የአሰራር ስርዓት፣
* በአግባቡ የተለየ የህብረተሰብ ክፍል ሚና እና የዳበረ አስተዋጽኦ ፣
* በአስፈጻሚ አካላት፣ በህብረተሰቡና በባድርሻ አካላት መካከል የተፈጠረ ጠንካራ አጋርነት፣
* በፕሮግራሙ ግልጽነትና ተጠያቂነትን ለማስፈን ያስቻለ የህብረተሰብ ተሳትፎ ፣

1. **የማንዋሉ የተፈፃሚነት ወሰን**

ይህ ማንዋል በሀገር አቀፍ ደረጃ በከተሞች ተግባራዊ በመደረግ ላይ በሚገኘው የምግብ ዋስትና ፕሮግራም ሥራዎች ላይ የህብረተሰቡን ተሳትፎ ለማረጋገጥ ማስፈጸሚያ ማንዋል በመሆን ያገለግላል፡፡

**ክፍል ሁለት**

**የህብረተሰብ ተሳትፎ ምንነትና ጠቀሜታዎች**

1. **የህብረተሰብ ተሳትፎ ምንነት**

በከተማ ልማትና ቤቶች ሚኒስቴር የተዘጋጀው የከተሞች የማስፈጸም አቅም ግንባታና የህዝብ ንቅናቄ ስትራቴጂ ሰነድ እንዳመላከተው የህብረተሰብ ተሳትፎ ማለት የመንግስት አካላትና ህብረተሰቡ በአጋርነት ተቀናጅተው ፖሊሲና ፕሮግራሞችን የሚነድፉበትና የሚተገብሩበት ሂደት ሲሆን በዚህ ሂደት ህብረተሰቡ ከማማከር አልፎ በልማትና መልካም አስተዳደር ጉዳዮች ላይ ውሳኔ እንዲሰጥና የበኩሉን ኃላፊነት እንዲወጣ የሚያስችል ሂደት ነው፡፡ የተባበሩት መንግስታት በአካባቢ ልማት ጉዳዮች ዙሪያ በሬዮ ዴጂኔሪዮ እ.ኤ.አ በ1992 ባካሄደው ውይይት ላይ በቀረበ ሰነድ እንደተመላከተው የህዝብ ተሳትፎ ቀጣይነት ባለው ሀገራዊ የልማት ስትራቴጂ ስኬታማነት ላይ እንደ ወሳኝ ቅድመ ሁኔታ የሚወሰድ መሆኑን ይገልጻል፡፡ የህዝብ ተሳትፎን የማረጋገጥ አጀንዳ ሁሉም የሕብረተሰብ ክፍል በሁሉም አገራዊ ጉዳዮች ላይ በዕቅድ ዝግጅት፣ በትግበራና በአፈፃፀም ግምገማ በሚኖሩ ሂደቶች ላይ በንቃትና በፍቃደኝነት እንዲሳተፉ የተመቻቸ ሁኔታ የመፍጠር ጉዳይ ነው፡፡

**2.**  **የህብረተሰብ ተሳትፎ ጠቀሜታዎች**

የህብረተሰብ የነቃ ተሳትፎ ለዘላቂ ልማት መረጋገጥ እንደ ቁልፍ ቅድመ ሁኔታ የሚታይ ሲሆን ዜጎች የጋራ ፍላጎታቸውን መሠረት አድርገው በሚፈጥሯቸው አደረጃጀቶች አማካኝነት በአካባቢያቸው በሚከናወኑ የልማት ሥራዎች ላይ ጉልህ አስተዋጽኦ እንዲያበረክቱ የሚያስችል ነው፡፡ የዜጎች የተደራጀ ተሳትፎ መረጋገጥ በርካታ ጠቀሜታዎች ያሉት ሲሆን ሕብረተሰቡ የተሟላ ግንዛቤ ይዞ ልማቱን በባለቤትነት የመደገፍ ፣ የመጠበቅና ቀጣይነት እንዲኖረው የማድረግ ከፍተኛ አስተዋጽኦ ይኖረዋል፡፡ ከታች የተገለጹት ሀሳቦች አንድ አገር ዜጎቹን በልማት እና መልካም አስተዳደር ስራዎች በማሳተፍ የሚያገኘው ዋና ዋና ጠቀሜታዎችን ያመላክታል፡-

* በልማትና በዴሞክራሲያዊ ሥርዓት ግንባታው ሂደት ላይ ህብረተሰቡ በባለቤትነት ስሜትና በሙሉ አቅሙ እንዲሳተፍ ያግዛል፣
* ህብረተሰቡ ባለው እውቀት፣ ጉልበት እና ሀብት አስተዋጽኦ ስለሚያደርግ የልማት ስራዎች ወጪ ቆጣቢ በሆነ መልኩ እንዲከናወኑ እድል ይፈጥራል፣
* የሚሰሩት የልማት ስራዎች ከህብረተሰቡ ባህል እና እሴት ጋር የተናበቡና የተጣጣሙ እንዲሆኑ ያስችላል፣
* የሁሉንም ተጠቃሚነት ለማረጋገጥ ስለሚያስችል ልማት እየተስፋፋ እንዲሄድ ያግዛል፣
* የልማት ስራዎች አፈፃፀም ውጤታማ እንዲሆንና ዘላቂነት እንዲኖራቸውም ያደርጋል፡፡

1. **የህብረተሰብ ተሳትፎን በማረጋገጥ ሂደት የሚታዩ ዋና ዋና ተግዳሮቶች፡-**

**3.1. በየደረጃው ህዝቡን የሚያሳትፍ ግልጽ አሰራር አለመዘርጋት**

ህዝብ በየደረጃው በሚከናወኑ የልማትና የመልካም አስተዳደር ሥራዎች ላይ በቀጥታ ወይም በወኪሎቹ አማካኝነት እንዲሳተፍ የሚያስችል ግልጽ አሰራር አለመዘርጋትና አሰራሩ ቢኖርም በህብረተሰቡ በቂ ግንዛቤ ያልተያዘበት መሆን የህብረተሰብ ተሳትፎን በማረጋገጥ ሂደት የሚታይ አንዱ ችግር ነው፡፡ ነዋሪው ህብረተሰብ በአካባቢው በሚሰሩ የልማት ስራዎች ላይ ሃሳብ በማመንጨት፣ ውሳኔ በመስጠት እንዲሁም በዕቅድ ዝግጅትና በአፈጻጸም ሂደቶች ላይ በንቃት እንዲሳተፍ የሚያስችል ግልጽ አሰራር አለመኖር ከተሞች ያላቸውን የህዝብ አቅም በአግባቡ እንዳይጠቀሙ በማድረግ ዝቅተኛ የመሰረተ ልማት አቅርቦትና የማህበራዊ አገልግሎቶች ሽፋን ያላቸው፣ የነዋሪዎቻቸውን ፍላጎት ማሟላት የተሳናቸውና ድህነት የተንሳራፋባቸው እንዲሆኑ ያደርጋቸዋል፡፡

**3.2. የተደራጀና ሥራውን ለመሸከም የሚችል ተቋም አለመኖር፡-**

በልማትና በመልካም አስተዳደር ሥራዎች ላይ የህብረተሰብ ተሳትፎን ለማረጋገጥ የሚያስችል አሰራር ቢኖርም ሥራውን በአግባቡ ሊመራ የሚችል የተደራጀ ተቋም ከሌለ የህብረተሰቡን ተሳትፎ በሚፈለገው ደረጃ ለማረጋገጥ አይቻልም፡፡ የህብረተሰብ ተሳትፎን የማረጋገጥ ጉዳይ እንደ ዋነኛ ሥራ ወስዶ ስራውን በሚገባ ለመምራት የሚችል የተደራጀ ተቋም መፍጠርና በተሟላ የሰው ኃይል ማደራጀት ካልተቻለ ህብረተሰቡን በበቂ ሁኔታ ለማንቀሳቀስ ስለሚያዳግት የልማትና መልካም አስተዳደር ሥራዎች ውጤታማነት ላይ ተጽዕኖ ከመፍጠሩም ባሻገር የህብረተሰቡን ቀጥተኛ ተጠቃሚነትና የልማት ባለቤትነት በተጨባጭ ለማረጋገጥ አያስችልም፡፡

**3.3. የማስፈጸም አቅም ደካማ መሆን፡-**

የማስፈጸም አቅም ደካማ መሆን በየደረጃው የታቀዱ የልማትና የመልካም አስተዳደር ስራዎችን ወደ ሕብረተሰቡ በማውረድ በአግባቡ ግንዛቤ ለማስያዝና መተማመን ለመፍጠር ስለማያስችል የህብረተሰብ የነቃ ተሳትፎ በማረጋገጥ በኩል መሰናክል መሆኑ አይቀርም፡፡ በልማቱ ለማምጣት የሚፈለገውን የህብረተሰብ ተሳትፎና ንቅናቄ በዝርዝር ለመተንተን፣ ለማቀድና ለመምራት አለመቻል፣ ስራውን እንደ ወሳኝ ስራ ወስዶ ከመፈጸም ይልቅ ለታችኛው መዋቅር የመተው አዝማሚያ መታየት፣ በየደረጃው የሚገኙ ፈጻሚዎችም በእምነት በመሥራት ህብረተሰቡን በማንቀሳቀስ እና ድጋፍ ለሚሹ አካላትም አስተዋጽኦ በማድረግ በኩል የአቅም ክፍተት መኖር የሕብረተሰብ ተሳትፎ በማረጋገጥ ሂደት የሚገጥም ሌላው ተግዳሮት ነው፡፡

* 1. **የፍቃደኝነትና የተነሳሽነት መጓደል**

የመንግስት ተቋማት ለሕዝቡ ተገቢውን አገልግሎት ለመስጠት በሚደርጉት ጥረት በየደረጃው ያሉ ህዝባዊ አደረጃጀቶች እና የህብረተሰብ ተወካዮች ከዕቅድ ዝግጅት ጀምሮ በሚኖሩ ሁሉም ሂደቶች ላይ በንቃት በመሳተፍ የሚጠበቅባቸውን ሚና ሊጫወቱ ይገባል፡፡ ይሁንና በየአካባቢው የሚከናወኑ የልማትና የመልካም አስተዳደር ስራዎችን መስራት የመንግስት ሥራ ወይም ኃላፊነት ብቻ አድርጎ በመውሰድ በቂ ተሳትፎ ለማድረግ የፍቃደኝነትና የተነሳሽነት መጓደል የሚስተዋልበት ሁኔታ ያጋጥማል፡፡ ይህም በየአካባቢው የሚሰሩ የልማት ስራዎች የህብረተሰቡን ፍላጎት መሰረት ያደረጉ፣ ተጠቃሚነቱን በተጨባጭ ያረጋገጡና ቀጣይነት ያላቸው እንዲሆኑ በማድረግ ረገድ ተጽዕኖ ይኖረዋል፡፡

**3.5 የኪራይ ሰብሳቢነት አመለካከት መኖር፡-**

የህብረተሰብን ተሳትፎ በማረጋገጥ ሒደት የሚያጋጥመው ሌላው ተግዳሮት የግል ጥቅምና ፍላጎትን መሰረት ያደረገ ተሳትፎ የማድረግ ዝንባሌ እና የኪራይ ሰብሳቢነት አመለካከት ነው፡፡ በየደረጃው በህብረተሰብ ተሳትፎ ሊፈጸሙ በሚገባቸው የልማትና የመልካም አስተዳደር ስራዎች ላይ አንዳንድ የማህበረሰብ አካላት የተሰጣቸውን ሃላፊነት ወደ ጎን በመተው ከግል ጥቅም በመነሳት ብቻ ተሳትፎ የማድረግ አዝማሚያ መኖር የሚፈለገውን የህብረተሰብ ተሳትፎ በማረጋገጥ በኩል ሰፊ ክፍተት ይፈጥራል፡፡

**4. የህብረተሰብ ተሳትፎ መገለጫ ደረጃዎችና ስልቶች፡-**

**4.1 የህብረተሰብ ተሳትፎ ደረጃዎች**

የህብረተሰብ ተሳትፎ አይነቶች በርካታ ሲሆኑ በዋናነት በአምስት ደረጃዎች ሊገለጹ ይችላሉ፡፡

**ሀ/ በመረጃ ልውውጥ (Informative)፡-** የመረጃ ልውውጥ ማድረግ የህብረተሰብ ተሳትፎ አንዱ መገለጫ ሲሆን ለሌሎች የተሳትፎ አይነቶች እንደመንደርደሪያ የሚወሰድ ነው፡፡ የመረጃ ልውውጡ በመንግስትና በህዝብ መካከል መተማመንን ለመፍጠር ወሳኝ ከመሆኑም ባሻገር ዜጎች መደበኛ ካልሆኑ መንገዶች በሚያገኙአቸው የተዛቡ መረጃዎች የተነሳ በልማት ስራዎች ላይ የተሳሳተ አመለካከት እንዳይዙ ያግዛል፡፡ በመሆኑም ህብረተሰቡ ወቅታዊ ፣ ግልጽ እና ትክክለኛ መረጃ በመዋወጥ ረገድ ተሳትፎ የሚያደርግበትን ሁኔታ መፍጠር የአመለካከት ክፍተቱን በመሙላት በየአካባቢው በሚሰራው የልማት ስራ ላይ እምነት እንዲኖረው ያስችላል፡፡

**ለ/ ሀሳብ / ምክር መስጠት /Consultation/፡-** በዚህ ደረጃ ህብረተሰቡ በመንግስትም ሆነ መንግስታዊ ባልሆኑ ተቋማት አማካኝነት በየአካባቢው የሚሰሩ የልማት ስራዎች ላይ አስተያየት፣ ሃሳብ፣ ትችት እና አማራጮችን የማቅረብ ዕድልን ስለሚሰጠው ከመረጃ ልውውጡ በዘለለ ሀሳቡን የመስጠትና ምክር የመለገስ ተግባራትን የሚያካትት ተሳትፎ እንዲኖረው ያስችላል፡፡

**ሐ/ ማካተት /Involvement/፡-** በዚህ ደረጃ የሚኖረው የህብረተሰብ ተሳትፎ የልማት ሥራዎች በቀጥታ ከማህበረሰቡ ጋር በመሆን የሚለዩና የሚታቀዱ ሲሆን ልዩ ልዩ የህብረተሰብ ክፍሎች ፍላጐታቸውን በአግባቡ ባካተተ እና ጥቅማቸው በጠበቀ ሁኔታ የልማት ስራዎች መሰራታቸውን የሚያረጋግጡበት የተሳትፎ ሁኔታ ነው፡፡

**መ/ በትብብር መሥራት /Collaborative/፡-** ህብረተሰቡ ዋነኛው የሥራው ባለቤት ሆኖ ከዕቅድ ዝግጅት ጀምሮ እስከ ትግበራ ድረስ ባሉ ሂደቶች እንዲሳተፍ የሚያደርግ የተሳትፎ ደረጃ ሲሆን በየአካባቢው በሚከናወኑ የልማት ስራዎች ላይ ከሕዝብ ጋር አጋርነት በመፍጠር በጋራ ለመስራት የሚያስችል ዕድልን ይፈጥራል፡፡

**ሠ/ የወሳኝነት ድርሻ ወይም የበቃ ተሳትፎ /Empowerment/፡-** በአካባቢው የሚከናወኑ የልማት ስራዎችን አስመልክቶ ማናቸውንም ውሳኔዎች የመስጠት ኃላፊነት ሙሉ በሙሉ በህብረተሰቡ እጅ እንዲሆን የሚያስችል የተሳትፎ ደረጃ ነው፡፡

**ከላይ ወደታች የህብረተሰብ ተሳትፎ ተፅዕኖ ፈጣሪነት ይጨምራል**

ምስል 1 ፡- **የህብረተሰብ የተሳትፎ ደረጃና የተፅዕኖ ፈጣሪነት ቅደም ተከተል**

### 4.2 የህብረተሰብ ተሳትፎ ስልቶች

#### ሀ/ ህብረተሰብን ለማሳወቅ የምንጠቀመው ስልት /Techniques to inform the public/

* በማስታወቂያ/Advertising /
* በአጭር ገለፃ / Briefings /
* በህዝባዊ በአላት / Community events/
* በመረጃ ዴስክ /Information Desk /
* በአውደ ርዕይ / Exihibition /
* በመስክ ጉብኝት /Site tour /
* በአውደ ጥናት / Panel discussion/

#### ለ/ ህብረተሰብን ለማማከር የምንጠቀመው ስልት /Public consultation techniques/

* በሻይ ቡና ፕሮግራም/ Coffee ceremonies /
* በአስተያየት መስጫ ቅፅ /Comment forms /
* በአትኩሮት ቡድን ውይይት / Focus groups discussion/
* በቃለ መጠይቅ /Interview/
* በህዝባዊ ስብሰባ /Public meetings/

#### ሐ/ ህብረተሰቡን በስራዎች ለማሳተፍ የምንጠቀመው ስልት /Techniques to involve the public/

* በክብ ጠረጴዛ በመወያየት /Round tables/
* በአውደ ጥናት/ Workshops/
* በቴክኒክ ቡድን ውይይት/ Technical team discussion /

**መ/ ህብረተሰቡን በሚሰራው ስራ አጋር ለማድረግ የምንጠቀመው ስልት/ Collaboration techniques/**

* በአማካሪ ቡድን /Advisory groups/
* በጋራ ስምምነት ሰነድ /Consensus-building techniques/
* በግብረ ሀይል /Task force/

**ሰ/ ህብረተሰቡን በሚሰራው ስራ የውሳኔ ሰጭነት ድርሻ እንዲኖረው ለማድረግ የምንጠቀመው ስልት** [**/Empowering techniques**](https://www.google.com/search?q=citizen+empowerment+techniques&spell=1&sa=X&ved=0ahUKEwjDr5eIpOvPAhWDzxQKHcC7CRoQBQgaKAA&biw=1366&bih=667)**/**

* በተወካዩ አማካኝነት በሚሰጠው ውሳኔ /Citizen juries/
* በአጠቃላይ ምርጫ /Ballots/
  1. **የህብረተሰብ ተሳትፎ ተሞክሮዎችና የተገኙ ውጤቶች**

**5.1 በአለም አቀፍ ደረጃ የተገኙ ተሞክሮዎች**

**ሀ/ የደቡብ ኮሪያ ተሞክሮ**

በደቡብ ኮሪያ የህብረተሰቡን ተሳትፎ በልማትና መልካም አስተዳደር ስራዎች ላይ ለማረጋገጥ የተለያዩ ስራዎች የተከናወኑ ሲሆን በልማት አጀንዳዎች ላይ የህብረተሰቡን መነሳሳት ለመፍጠር ከሀገሪቱ ሰንደቅ አላማ ጐን በመፈክሮችና በሌሎች አመቺ ዘዴዎች በመጠቀም ለማስተዋወቅና ንቅናቄ ለመፍጠር ከፍተኛ ሥራ ተሰርቷል፡፡ የኮንፊሺዬስ እምነት ባለፀጋነት፣ ታማኝነት፣ መቻቻልን ያካተተ በመሆኑ የሃገራዊ ፖሊሲዎች በእምነት እንዲያዙ አድርጓል፡፡ የግብርና፣ የግብይት፣ የብድርና የመሳሰሉት ፖሊሲዎች ሲዘጋጁም የህብረተሰቡን ተሳትፎ ባማከለ እና በንቅናቄ መልክ ተቃኝተው እንደ የአስፈላጊነቱ በየአካባቢው ተተግብረዋል፡፡ የተለያየ ደረጃ ባላቸው መንደሮች በማተኮር የውድድር መንፈስ እንዲኖር በማድረግ ፈጣን ለውጥ ለማምጣት ተችሏል፡፡ በከፍተኛ ደረጃ በመንደሮች የሥራ ቀናት ሰዓት ተሻሽሎ ለሃገራዊ እድገት አስተዋጽኦ አድርገዋል፡፡ ይህ እንቅስቃሴ የአስተሳሰብ ለውጥ በማምጣት የቁጠባ ባህል እንዲዳብር እና በከፍተኛ ወለድ የሚያበድሩትን ለመከላከል በቁጠባና ብድር ማህበራት ለመተካት አስችሏል፡፡

**ለ/ የብራዚል ተሞክሮ**

የብራዚል አራተኛ ትልቋ ከተማ በሆነችው ቤሎ ሆሪዞንቴ እ.ኤ.አ በ1990 ወደ ስልጣን የመጣው አስተዳደር የከተማዋን የምግብ ዋስትና ችግር ለማቃለል አዲስ ፕሮግራም በመቅረጽ ከአካባቢ ማህበረሰብ፣ ከባለሙያዎች፣ ከትምህርት ተቋማት እና ከሌሎች ባለድርሻና ተባባሪ አካላት ተወካዮች ጋር የመግባቢያ ሰነድ በመፈራረም በከተማዋ የነበረውን የረሃብና የተመጣጠነ ምግብ እጥረት ችግሮች ለማቃለል ርብርብ አድርጓል፡፡በፕሮጀክቶች ዕቅድና ትግበራ ወቅት በተፈጠረው ቁርጠኝነትና በማህበረሰብ ተኮር ቡድኖችና ተቋማት ሙሉ ተሳትፎ አማካኝነት በዓለም አቀፍ ደረጃ ተጠቃሽ የሆነ ለውጥ ያመጡ ሲሆን ከተመዘገቡት ዋና ዋና ውጤቶች መካከል በአስቸጋሪ ሁኔታ ውስጥ ላሉ ዜጎች የሚደረግ ዘላቂና ሁለንተናዊ ድጋፍ፣ የንግድ ስርዓቱን በገጠሩ አምራችና በከተማ ሸማች መካከል ቀጥተኛ ግንኙነት በመፍጠር የምግብ አቅርቦት ከዋጋ ንረት ጋር እንዲጣጣም የማድረግ ስራዎች እና ማህበረሰብ ተኮር የከተማ ግብርና ስራዎችን በማሳደግ ምርትና ምርታማነትን ለመጨመርና አቅርቦትን ለማሻሻል ተችሏል፡፡

**5.2 በሀገር አቀፍ ደረጃ የተገኙ ተሞክሮዎች**

በሀገር አቀፍ ደረጃ በግብርናው መስክ ህብረተሰቡን በማሳተፍ ከተመዘገቡ አኩሪ ውጤቶች መካከል የተፈጥሮ ሃብትን በመንከባከብ የተሰራው የተፋሰስ ልማት ስራ በተሞክሮነት የሚወሰድ ነው፡፡መንግስት ግብርና ዘላቂና አስተማማኝ እድገት ሊኖረው የሚችለው ውሃና የአፈርን ለምነት ማሻሻል ሲችል መሆኑን በማመን ህዝቡን በሰፊው አሳምኖና አደራጅቶ በማንቀሳቀስ የተፈጥሮ ሃብት ልማት ስራን ለማከናወን ችሏል፡፡ በተራሮችና በማሳ ዙሪያ በሚሰሩ ሰፋፊ የተፈጥሮ ሃብት ልማት ስራዎች የአፈር መሸርሸርን ከመቆጣጠር ጎን ለጎን የውሃ ሃብታችንን የማበልጸግና ይህን ተከትሎም የደን፣የአትክልትና ፍራፍሬ እንዲሁም የእንስሳት ሃብት ልማት ተግባራትን በሰፊው ለመፈጸም ተችሏል፡፡

በሌላ በኩል በኦሮሚያ ብሔራዊ ክልላዊ መንግስት የቢሾፍቱ ከተማ አስተዳደር ቀበሌ 05 አብነት እየተባለ የሚጠራው መንደር ህብረተሰቡ አካባቢውን ፅዱና አረንጓዴ በማድረግ ፤ በኮሚኒቲ ፖሊሲንግ ጸጥታ በማስከበር፣ በቤተ መፅሀፍት ግንባታ፣ እንዲሁም የአካባቢ ጤናን ለማሻሻል የትምህርትና የግንዛቤ ማስጨበጫ ስራዎችን በመስራት በኩል በባለቤትነት ስሜት ከመንግስት ጎን በመቆም ለመንቀሳቀስ በመቻሉ ለሌሎች አካባቢዎች አርአያ የሚሆን ተግባር ለመፈጸም ተችሏል፡፡

በአዲስ አበባ ከተማ አስተዳደርም እስከ ወረዳና ከዚያ በታች ባለ የቀጠና አደረጃጀቶች ድረስ አመታዊ እቅድና አፈጻጸም ውይይት መድረክ በማዘጋጀት ዕቅድና ሪፖርት የማስተቸትና ከህብረተሰቡ በግብዓትነት የሚሰጡ አስተያየቶችን በመጠመር እያንዳንዱ አስፈጻሚ መስሪያ ቤት የእቅዱ አካል የማድረግ ስራ እየተሰራ ሲሆን የልማትና የመልካም አስተዳደር ስራዎችን በተደራጀና በተቀናጀ መንገድ በህዝብ ተሳትፎና ንቅናቄ ለመስራት የሚያግዝ ከከተማ እስከ ቀጠና ወጥ የሆነ የህዝብ አደረጃጀት ለመዘርጋት ተችሏል፡፡

እንደ አጠቃላይ በሀገር አቀፍ ደረጃ ሥልጣንን ወደ ዝቅተኛው የአስተዳደር እርከን በማውረድና ያልተማከለ አስተዳደርን በማጠናከር የህዝቡ ተሳትፎ ወደ ላቀ ደረጃ ለማድረስ ጥረት እየተደረገ ይገኛል፡፡ ኢትዮጵያ የፌደራል አደረጃጀትና ሥርዓት መከተል ከጀመረችበት ጊዜ ጀምሮም ያልተማከለ አስተዳደርን ለማጠናከር በርካታ ሥራዎች የተከናወኑ ሲሆን ይህን ተከትሎም ያልተማከለ አስተዳደር መሸከም የሚችል አቅም በከተማና በቀበሌ ደረጃ ተገንብቷል፡፡ ይህም በልማትና መልካም አስተዳደር ስራዎች የህብረተሰቡን ተሳትፎ በተጨባጭ ለማረጋገጥ የሚያስችል ዕድል እንደሚፈጥር ይታመናል፡፡

**ክፍል ሶስት**

**በከተሞች የምግብ ዋስትና ፕሮግራም የህብረተሰብ ተሳትፎና አጋርነት አስፈላጊነት**

በከተሞች በዝቅተኛ የኑሮ ደረጃ የሚገኙና ለምግብ እጥረት ተጋላጭ የሆኑ ዜጎችን የምግብ ዋስትና ለማረጋገጥ እንዲቻል ተግባራዊ የተደረገው የከተሞች የምግብ ዋስትና ፕሮግራም ውጤታማ ሊሆን የሚችለው የመላው ህብረተሰቡ የላቀ ተሳትፎና አጋርነት ሲታከልበት መሆኑ አያጠያይቅም፡፡ ከዚህ አንጻር በተለይም ፕሮግራሙ ለብልሹ አሰራር እና ለኪራይ ሰብሳቢነት የመጋለጥ እድሉ ከፍተኛ እንደመሆኑ፣ ለፕሮግራሙ የተመደበውን ውስን ሀብት በአግባቡ ለታለመለት አላማ ለማዋል እና በቀጣይም ህብረተሰቡ የሀብት ማሰባሰብ ድጋፍ በማድረግ ፕሮግራሙ ቀጣይነት እንዲኖረው ለማስቻል የህብረተሰብ ተሳትፎን ማሳደግ ወሳኝ ነው፡፡

መሆኑም የልማት ስራው ዋነኛ ባለቤት በመሆን ከዕቅድ ዝግጅት ጀምሮ በተጠቃሚዎች ምልመላ እስከ ሽግግር ባለው ሂደት እና በየደረጃው በሚከናወኑ የአካባቢ ልማት ስራዎች ላይ ህብረተሰቡ የነቃ ተሳትፎ በማድረግ ለፕሮግራሙ ስኬታማነት አጋርነቱን በተጨባጭ ማሳየት ይጠበቅታል፡፡ ፕሮግራሙን ለማስፈጸም ከተቀመጡ አቅጣጫዎች መካከልም ቁልፍ ድርሻ ያላቸውን የህብረተሰብ ክፍሎች በቅንጅት በማስተሳሰርና አጋርነታቸውን በማጠናከር ህብረተሰቡ ያለውን እምቅ ሀብት፣ ጉልበትና እውቀት እንዲሁም የመረዳዳትና የመተጋገዝ ባህል አቀናጅቶ ሥራ ላይ ማዋል ይገኝበታል፡፡

በመሆኑም የከተሞች የምግብ ዋስትና ፕሮግራም ተግባራዊ በሚሆንባቸው ከተሞች ነዋሪ የሆኑ የህብረተሰብ ክፍሎችንና ሌሎች ባለድርሻ አካላትን በፕሮግራሙ አላማዎችና የአተገባበር ስልቶች ዙሪያ በቂ ግንዛቤ አስይዞ ለአንድ አላማ ስኬት በአጋርነት እንዲቆሙ በማድረግ የማህበራዊ ችግር ተጎጂ የህብረተሰብ ክፍሎችን የምግብ ዋስትና ጥያቄ መመለስና በቀጣይ ሠርቶ አዳሪ ዜጎች እንዲሆኑ ማስቻል ተገቢ ነው፡፡ ከዚሁ ጋር በተያያዘም ፕሮግራሙ ግልጸኝነትና ተጠያቂነትን ባዘለ አኳኃን እንዲተገበርና ለኪራይ ሰብሰቢነት አደጋዎች እንዳይጋለጥ በማድረግ በኩል ህብረተሰቡ የማይተካ ሚና ያለው በመሆኑ የምግብ ዋስትናን ለማረጋገጥ በሚከናወኑ ስራዎች ሁሉ የህብረተሰቡን ተሳትፎና አጋርነት ማረጋገጥ አስፈላጊ ሆኗል ፡፡

**1. የህብረተሰብ ተሳትፎና አጋርነት መነሻ ሁኔታዎች**

**1.1 የኢትዮጵያ ፌደራላዊ ዴሞክራሲያዊ ሪፐብሊክ ሕገ መንግስት**

የኢ.ፌ.ዴ.ሪ ሕገ መንግስት ህብረተሰቡ በመንግስት የልማትና የመልካም አስተዳደር ስራዎች ላይ የመሳተፍ መብት እንዳለውና መንግስትም ይህንን ከማስፈጸም አንጻር ግዴታዎች እንደተጣሉበት ተመላክቷል፡፡ በህገመንግስቱ አንቀጽ 12(1) የመንግስት አሰራር ለህዝብ ግልጽ በሆነ መንገድ መከናወን እንዳለበትና ማንኛውም ተቋም ሁሉንም የልማት ስራዎች ለህብረተሰቡ ማስገንዘብና አሰራሩንም ይፋ ማድረግ እንዳለበት ይደነግጋል፡፡ በአንቀጽ 43(2) ዜጎች በብሄራዊ የልማት ሥራዎች ላይ በተለይም አባል የሆኑበትን ማህበረሰብ የሚመለከቱ ፖሊሲዎችና ፕሮጀክቶች ላይ ሀሳባቸውን እንዲሰጡ የመጠየቅ መብት እንዳላቸው የሚያመለክት ሲሆን በአንቀጽ 89(6) ላይ ደግሞ የሀገር ልማት ፖሊሲዎችና ፕሮግራሞች በሚዘጋጁበት ወቅት መንግስት ሕዝቡን በየደረጃው ማሳተፍ እንደሚገባውና የሕዝቡንም የልማት እንቅስቃሴዎችን መደገፍ እንዳለበት ይገልጻል፡፡ በመሆኑም ህብረተሰቡ በአካባቢው በሚከናወኑ የልማትና የመልካም አስተዳደር ስራዎች ላይ በተናጠል ወይም በአደረጃጀቶቹ አማካኝነት ቀጥተኛ ተሳትፎ ማድረጉ የሁሉንም የህብረተሰብ ክፍል ተጠቃሚነት ለማረጋገጥና ቀጣይነት ያለው ልማት ለማምጣት ቁልፍ መሣሪያ መሆኑ እንደመነሻ ተወስዷል፡፡

**1.2 የከተማ ልማት ፖሊሲ**

የከተማ ልማት ፖሊሲ የከተማ አስተዳደሮች የነዋሪዎቻቸው ቀጣይና የተደራጀ ቀጥተኛ ተሳትፎ በልማትና መልካም አስተዳደር ጉዳዮች የሚረጋገጥባቸው መሆን እንዳለባቸው አመላክቷል፡፡ ሕዝቡ በልማትና መልካም አስተዳደር ጉዳዮች በተወካዮቹ ብቻ ሳይሆን በቀጥታ የሚመክርበት ዲሞክራሲያዊ አሰራርን መጎልበት እንደሚገባው በፖሊሲው ላይ ተቀምጧል፡፡ ፖሊሲው በመርሆነት ካስቀመጣቸው ጉዳዮች መካከልም ሕዝቡን በልማት ሥራ በሰፊው በማሳተፍ የልማቱ ባለቤትና ተጠቃሚ እንዲሆን ማድረግ እንዲሁም በሕዝቡ ፍላጎትና አቅም ላይ የተመሰረተ እና በመንግስት አመራርና ተሳትፎ በቅንጅት የሚካሔድ ልማትን ማጠናከር ይጠቀሳል፡፡ በሌላ በኩልም በከተሞች የሚከናወኑ የአቅም ግንባታ ስራዎች ዋነኛ አላማ የሕዝብ ተአማኒነትን በተግባር ያረጋገጠ ልማታዊ አስተዳደር በመፍጠርና የተደራጀ የሕዝብ ተሳትፎ በማረጋገጥ የሁሉንም የሕብረተሰብ ክፍሎች ተጠቃሚነት ያረጋገጠ ፈጣንና ቀጣይነት ያለው ልማት ማምጣት እንደሆነ ፖሊሲው ይገልጻል፡፡

**1.3.የከተሞች መልካም አስተዳደር ማሻሻያ ፓኬጅ**

የከተሞች የመልካም አስተዳደር ማሻሻያ ፓኬጅ የህዝብ ተሳትፎ አንዱ የመልካም አስተደደር መገለጫ በመሆኑ ህዝቡ በቀጥታ እና በወኪሎቹ አማካይነት በአካባቢው የልማትና የመልካም አስተዳደር ሥራዎች ላይ በንቃት የሚሳተፍበት የተመቻቸ ሁኔታ መኖር እንዳለበት ይገልጻል፡፡ የህዝብ ተሳትፎ የልማት ሃሣብን ከማመንጨት ጀምሮ የማህበራዊ ኢኮኖሚያዊና አካባቢያዊ የልማት ኘሮጀክት ላይ ቀጥተኛ ተሳታፊ የመሆንና ውሣኔዎች ላይ ተጽእኖ የማሳደር አቅም ያካተተ መሆን እንደሚገባውም ያስቀምጣል፡፡ ከዚህ አንጻር የሕብረተሰቡ ሁለንተናዊ ተሳትፎ መበረታታት እንደሚገባውና ህዝቡ በአካባቢው ልማት ጉዳዮች ላይ በቀጥታ በተደራጀ መልኩ የሚሳተፍበት ሥርዓት መዘርጋቱ ልማቱን ፈጣን፣ ፍትሃዊና ዘላቂነት ያለው እንዲሆን እንደሚያስችል ፓኬጁ አመላክቷል፡፡

**1.4.የከተሞች የምግብ ዋስትና ስትራቴጂ**

የኢ.ፌ.ዲ.ሪ የሚኒስትሮች ምክር ቤት በ2007 ዓ.ም ባጸደቀው የከተሞች የምግብ ዋስትና ስትራቴጂ የማስፈጸሚያ ስልቶች ላይ እንደተቀመጠው በግለሰብና በቤተሰብ ደረጃ የምግብ ዋስትና ለማረጋገጥ በሚደረገው ርብርብ በዕቅድ ዝግጅት፣ በትግበራ፣ በክትትልና ግምገማ ሂደት ህዝቡ በየአደረጃጀቱ እና በሰፈሩ ወሳኝ ተሳትፎ ማድረግ የሚችልበት አሰራር መዘርጋት እንደሚገባ ተመላክቷል፡፡ ከዚህ አንጻር የፌዴራልና የክልል መንግስታት፣ የከተማ አስተዳደሮች ፣ የልማት አጋሮች፣ ሀገር በቀል መንግስታዊ ያልሆኑ ድርጅቶች፣ ህብረተሰቡና አጠቃላይ የችግሩ ሰለባዎች ዋነኛ ባለድርሻና ተባባሪ አካላት ሆነው የሚንቀሳቀሱበት ሁኔታ እንደሚፈጠር ስትራቴጂው ይገልጻል፡፡

በመሆኑም መላው ህብረተሰብ የከተሞች የምግብ ዋስትና ፕሮግራም አላማዎችን በሚገባ ተገንዝቦ በትክክለኛና እውነተኛ መረጃ ላይ ተመስርቶ በየአካባቢው በሚሰሩ ስራዎች ላይ የተቀናጀ ተሳትፎ በማድረግ ሚናውን እንደሚወጣ ይጠበቃል፡፡ በየደረጃው ያለው አስፈጻሚ አካልም የከተሞች የምግብ ዋስትና ኘሮግራምን በማስፈጸም ረገድ የተሰጠውን ተልዕኮ እና ዝርዝር የአፈጻጸም ዕቅድ ለምልዓተ ህዝቡና ለተጠቃሚው በግልጽ በማሳወቅ ግልጸኝነትና አሳታፊነትን ያዘለ የአሰራር ሥርዓት መዘርጋት እንደሚገባው በስትራቴጂው ላይ ተመላክቷል፡፡

**1.5 የከተሞች የምግብ ዋስትና ፕሮጀክት ማስፈጸሚያ ሰነድ**

የከተሞች የምግብ ዋስትና ፕሮጀክት ማስፈጸሚያ ሰነድ ፕሮግራሙ ተግባራዊ በሚሆንባቸው ክልሎችና የክልል ከተሞች ሁሉ የህብረተሰቡ ንቁ ተሳትፎ ለፕሮግራሙ መሳካት መሰረትና ቁልፍ ጉዳይ መሆኑ በግልጽ ተቀምጧል ፡፡ የምግብ ዋስትና ለማረጋገጥ የፕሮግራሙ ተጠቃሚዎችና ሌሎች የህብረተሰብ ክፍሎች በዕቅድ ዝግጅት፣ በትግበራና በአፈጻጸም ግምገማ ሂደት ህዝቡ ወሳኝ ተሳትፎ የሚያደርግበት አሰራር ዘዴ ወይም የአሰራር መሳሪያ አስፈላጊ መሆኑን ያመለክታል ፡፡ በፕሮግራሙ የሚሰጡ አገልግሎቶች በጥራት ፍትሀዊ በሆነ መልኩ ለህብረተሰቡ ተደራሽ ለማድረግና የፋይናንስ ስርዓቱ ግልጽነትና ተጠያቂነትን ያዘለ እንዲሆን ህብረተሰቡ ከዕቅድና በጀት ዝግጅት እስከ አፈጻጸም በማሳተፍ እንዲሁም ፕሮግራሙን አስመልክቶ በህብረተሰቡ የሚነሱ ቅሬታዎች የሚስተናገዱበትና የሚፈቱበት ሒደት (Grievance Redress Mechanism )ሊኖር እንደሚገባ ይጠቅሳል፡፡

**2. የህብረተሰብ ተሳትፎ መርሆዎች**

* + ግልፀኝነትና ተጠያቂነት /Transparency and Accountability/
  + ወቅታዊ ተሳትፎ /Timeliness/ Early Involvement/
  + ፍትሃዊነትና አሳታፊነት /Inclusive and Equitable/
  + ውጤታማና ተጽእኖ ፈጣሪ /Effective and Influencial/
  + ቀጣይ እና ዘለቄታዊነት (Sustainability)፡-
  1. **የህብረተሰቡን ተሳትፎ የሚሹ የፕሮግራሙ ዋና ዋና ጉዳዮች**

**3.1 የግንዛቤ ፈጠራ ስራ**

የከተሞች የምግብ ዋስትና ፕሮግራም አዲስ እና በሀገራችን ተግባራዊ ሲደርግም የመጀመሪያው በመሆኑ መላው ህብረተሰብ በፕሮግራሙ ዙሪያ በቂ ግንዛቤ እንዲይዝ ማድረግ ቅድሚያ ሊሰጠው የሚገባ ጉዳይ ነው፡፡ ከዚህ አንጻር ከፌዴራል እስከ ቀጠና ድረስ በየደረጃው የሚገኙ ህዝባዊ አደረጃጀቶች / የወጣቶች፣ ሴቶች፣ የአረጋውያን ማህበራት/ እድሮች፣ የሀይማኖት ተቋማት እንዲሁም ሚዲያውና ታዋቂ ግለሰቦች ህብረተሰቡ በፕሮግራሙ ዙሪያ በቂ ግንዛቤ እንዲጨብት በማድረግ ረገድ እንዲሁም በህብረተሰቡ መካከል ሰርቶ የመለወጥ የአመለካከት ለውጥ እንዲመጣ ግንዛቤ በመፍጠር በኩል ሰፊ ስራ መስራት ይጠበቅባቸዋል፡፡ እነኚህ አካላት ህብረተሰቡ በየአካባቢው በፕሮግራሙ አማካኝነት የሚሰሩ የአካባቢ ልማት ስራዎችን በተመለከተ በቂ ግንዛቤ ይዞ በፕሮግራሙ ግልጽነትና ተጠያቂነት እንዲሰፍን የመታገል ሚናውን እንዲወጣ የግንዛቤ መፍጠር ስራ ሊሰሩ ይገባል፡፡

**3.2. የተጠቃሚዎች ልየታ**

የከተሞች የምግብ ዋስትና ፕሮግራም ተግባራዊ በሚሆንባቸው ከተሞች በየደረጃ የሚመረጡ ቀጠናዎች ከመለየት አንስቶ ተጠቃሚ ቤተሰቦችን በመመልመል ረገድ የአካባቢው ህብረተሰብ ትልቁን ድርሻ በመውሰድ ወሳኝ ሚና እንደሚጫወት ይጠበቃል፡፡ በዋናነት የፕሮግራሙ ተጠቃሚ የህብረተሰብ ክፍሎችን ማለትም ዝቅተኛ ገቢ ያላቸው ቤተሰቦች፣ የጎዳና ተዳዳሪዎች፤ ለምኖ አዳሪዎች፣ ሴተኛ አዳሪዎች፣ ስራ አጥ ዜጎች፣ የተደራራቢ የአካል ጉዳት ተጠቂዎች፤ የአደንዛዥ ዕፅ ተጠቂዎች እንዲሁም ጠዋሪና ደጋፊ የሌላቸውን አረጋውያንና ህጻናት በመለየት ረገድ የላቀ ተሳትፎ ማድረግ ይገባዋል፡፡ እነዚህ አካላት በህብረተሰቡ መካከል የሚኖሩ እንደመሆናቸው በተጠቃሚዎች መመልመያ መመሪያው መሰረት በትክክል የፕሮግራሙ ተጠቃሚ ሊሆኑ የሚገባቸውን ቤተሰቦች በመለየት በኩል የአካባቢው ህብረተሰብ የማይተካ ሚና አለው፡፡ በመሆኑም ፕሮግራሙ ለኪራይ ሰብሳቢነት አደጋ እንዳይጋለጥ ፣ ግልጽነትና ተጠያቂነት ያለዉ አሰራር እንዲሰፍን በወረዳ፣ በቀጠና እና በሰፈር ደረጃ በሚዋቅሩ የተጠቃሚ ምልመላ ኮሚቴዎች የህዝብ አደረጃጀቶችና የህብረተሰቡ ተወካዮች እንዲሳተፉ ማድረግ ይገባል፡፡

**3.3. በቅሬታና አቤቱታ አፈታት ሂደት**

የህብረተሰቡን ተሳትፎ ከሚሹ የፕሮግራሙ ትግበራ ሂደቶች መካከል የከተሞች የምግብ ዋስትና ፕሮግራም አስመልክቶ በአካባቢው ማህበረሰብ የሚነሱ ቅሬታዎችና አቤቱታዎች የሚፈቱበት ሒደት ነው፡፡ ከተጠቃሚዎች ምልመላ ጀምሮ በየትኛውም የከተሞች የምግብ ዋስትና ንዑስ ፕሮግራሞች የትግበራ ሂደት ዙሪያ ቅሬታዎችና አቤቱታዎች ሊያጋጥሙ የሚችሉ እንደመሆኑ እነዚህን ቅሬታዎች በአግባቡ ለመፍታት በየደረጃው ቅሬታዎችንና አቤቱታዎችን ተቀብሎና አዳምጦ ተገቢውን የመፍትሄ እርምጃ የሚወስድ ኮሚቴ ለማቋቋም የሚያስችል መመሪያ ተዘጋጅቷል፡፡ በመሆኑም ይህን መመሪያ መሰረት በማድረግ በየደረጃው በሚዋቀሩት የቅሬታና አቤቱታ ሰሚ ኮሚቴዎች ውስጥ ህብረተሰቡ የኮሚቴዎቹ ዋነኛ አካል ሆኖ ዜጎች ፕሮግራሙን አስመልክቶ ለሚያነሷቸው ቅሬታዎች ፍትሃዊና አፋጣኝ ምላሽ እንዲያገኙ በማድረግ በኩል የነቃ ተሳትፎ ማድረግ ይጠበቅበታል፡፡ ይህ አካሄድ የአካባቢው ህብረተሰብ ራሱ ለሚነሱት ቅሬታዎች የመፍትሄው አካል ስለሚሆን ቅሬታዎች በመግባባት እንዲፈቱና ግልጸኝነትንና ተጠያቂነትን እንዲሰፍን በማድረግ በኩል ከፍተኛ ሚና ይኖረዋል፡፡

**3.4.የአካባቢ ልማት ስራዎች**

በከተሞች የምግብ ዋስትና ፕሮግራም አማካኝነት የሚከናወኑ የአካባቢ ልማት ስራዎች በዋነኛነት በዝቅተኛ የኑሮ ደረጃ ላይ የሚገኙ ዜጎች መኖሪያ አካባቢ እንደመሆኑ ነዋሪው ህብረተሰብ በቀጠናው ሊከናወኑ የሚገባቸውን የአካባቢ ልማትና ጥበቃ ስራዎች ማለትም የደረቅ ቆሻሻ አያያዝና አወጋገድ፣ የከተሞች ውበትና አረንጓዴ ልማት፣ የከተሞች ተፋሰስ ልማት፣ የምግብ ዋስትና ተጠቃሚ ቤተሰቦች የሰፈር መሰረተ ልማት አቅርቦት ስራዎችን በመለየት ረገድ ሚናው የጎላ ነው፡፡ ለአካባቢ ልማትና ጥበቃ ስራዎች ምቹ ሁኔታን ከመፍጠር አንጻርም የልማት ስራዎች የሚከናወንባቸውን ቦታዎች ከማዘጋጀትና ከወሰን ጋር ተያይዞ የሚነሱ ችግሮችን በመፍታት እንዲሁም በቀጠናው የተሰሩ የአካባቢ ልማትና ጥበቃ ስራዎች ደረጃቸውን ጠብቀው መሰራታቸውን በመከታተል በኩል ከፍተኛ አስተዋጽኦ ማበርከት ይጠበቅበታል፡፡ በቀጠናው የተሰሩ የአካባቢ ልማትና ጥበቃ ስራዎች እንዳይበላሹና እንዲጠበቁ ቀጣይነት ያለው እንክብካቤ በማድረግ በኩልም ህብረተሰቡ የሥራው ዋነኛ ባለቤት ሆኖ ተሳትፎ ማድረግ ይጠበቅበታል፡፡

**3.5. የሀብት ማሰባሰብ ስራዎች**

በከተሞች በዝቅተኛ የኑሮ ደረጃ የሚገኙ የሕብረተሰብ ክፍሎችን የምግብ ዋስትና የማረጋገጡ ስራ ቀጣይነት ሊኖረው የሚችለው ፕሮግራሙን ለማስፈጸም የሚያስፈልገው ሀብት ምንጭ ሊሰፋ ሲችልና በዋናነት ህብረተሰቡ የሥራው ደጋፊ ኃይል መሆን ሲችል ነው፡፡ ከዚህ አንጻር በህብረተሰባችን መካከል ሰፍኖ የቆየውን የመረዳዳትና የመተጋገዝ በጎ ባህል በማጎልበት በተናጥል የሚደረጉ የልገሳ ስራዎችን በማቀናጀት ፕሮግራሙን ለማስቀጠል የሚያስችል ሀብት የማሰባሰብ ስራ በቀጣይ መስራት ያስፈልጋል፡፡ ለዚህም መላው የከተማ ነዋሪ ህብረተሰብ፣ መረዳጃ ዕድሮችና ማህበራት፣ የሃይማኖት ተቋማት፣ የግል ባለሃብቶች፣ የንግድ ተቋማት እና ሌሎች ለፕሮግራሙ ስኬታማነት አስተዋጽኦ ማድረግ የሚችሉ አካላትን ማስተባበርና የገንዘብ፣ የጉልበት፣ የዕውቀትና የቁሳቁስ ድጋፍ እንዲያደርጉ ማስቻል ያስፈልጋል፡፡

**3.6 የተሃድሶና መከላከል ስራዎች**

በተሀድሶና መከላከል ስራዎች ህብረተሰቡ የነቃ ተሳትፎ በማድረግ ለምግብ እጥረትና ለማህበራዊ ኑሮ ችግር ተጋላጭ የሆኑ ዜጎችን ቁጥር እንዲቀነስ ሚናው ከፍተኛ ነው፡፡ ከዚህ አንጻር ዜጎች ለማህበራዊ ኑሮ ችግር ተጋላጭ እንዳይሆኑ ከመከላከል አንጻር ስራ ወዳድ እና ራዕይ ያለዉ መልካም ዜጋ እንዲፈጠር በማድረግና የቁጠባና የአመጋገብ ባህል እንዲዳብር በማስተማር፣ ለልመና፣ ለሴተኛ አዳሪነት እና ለጎዳና ላይ ኑሮ እንዳይጋለጡ በማድረግ የቅድመ መከላከል ስራዎችን በመስራት በኩል ሰፊ አስተዋጽኦ ማድረግ ይጠበቅቸዋል፡፡ የቤተሰብ መላላት እና የቤተሰብ መፍረስ የዜጎችን ማህበራዊ ህይወትን በማናጋት በኩል የሚያስከትለውን ከፍተኛ ችግር በመረዳት ለጋብቻ መፍረስ፣ ለቤተሰብ መበተን እና ለስደት የሚዳርጉ ጉዳዪች እንዲቀንሱ ህብረተሰቡን በማስተማርና ግንዛቤ በማስጨበጥ በኩል ሰፊ ስራ መስራት ይጠበቃል፡፡

በሌላ በኩል የማህበራዊ ኑሮ ችግሩ ተጠቂ የሆኑ ዜጎችን መልሶ በማቋቋም በሚደረገው ጥረትም መላው ህብረተሰብ በየደረጃው ካሉ አስፈጻሚ አካላት ጋር በመቀናጀት የችግሩ ተጠቂዎችን ወደ ሰላማዊና የተረጋጋ ኑሮ ለመመለስ በሚደረገው ጥረት አስፈላጊውን የቁሳቁስና እና የስነልቦና ምክር አገልግሎት ድጋፍ በማድረግ ማህበራዊ ኃላፊነቱን ሊወጣ ይገባል፡፡ ከአካባቢያቸው እና ከቤተሰቦቻቸው ተለያይተው ለችግር የተጋለጡ ዜጎችን፣ ለስደት እና ለተለያየ የአእምሮ ጤና ችግር የተዳረጉ ዜጎችን ለማቋቋም በሚሰሩ ስራዎች ህብረተሰቡና ባለድርሻዎች ከአስፈጻሚ አካላት ጋር በመቀናጀት ሊሰሩ ይገባል፡፡ ከዕምነት ወይም ከሰብአዊነት በመነሳት በየቦታው በተናጥል የሚደረጉ ልገሳዎች ልመናን፣ ከቤተሰብ መሰደድን እና ጥገኝነትን በማስፋፋት የዜጎችን የስራ ተነሳሽነት በመጉዳት ለከፋ የማህበራዊ ችግር የሚጋልጣቸው መሆኑን በመረዳት የድጋፍ አሰጣጡን አቀናጅቶ በተደራጀ አኳሃን ለመልሶ ማቋቋም ድጋፍ እንዲውል ማድረግ ይገባል፡፡

**3.7 ማህበራዊ ተጠያቂነት** **/Social Accountability/**

የፕሮግራሙ አገልግሎት ተጠቃሚ የሆኑ ብዙሃን ዜጎች ከሚቀርብላቸው አገልግሎት ጋር በተያያዘ መሰረታዊ ፍላጎታቸውና ምርጫዎቻቸው የሚያሰሙበትና የምግብ ዋስትና ፕሮግራሙ አስፈጻሚ አካላት በአፈጻጸማቸውና በአገልግሎት አሰጣጣቸው ተጠያቂ ሊሆኑበት የሚያስችል አሰራር ተደርጎ ሊወሰድ ይችላል፡፡ ከዚህ አንጻር የህብረተሰቡን የምግብ ዋስትና ለማረጋገጥ በመንግስት፣ መንግስታዊ ባልሆኑ ድርጅቶች፣ የሃይማኖት ተቋማት እንዲሁም በህብረተሰቡ በሚደረግ ጥረት ያለአግባብ ተጠቃሚ ለመሆን የሚንቀሳቀሱና መጠቀም ሲገባቸው ሳይካተቱ የሚቀሩ ዜጎች ካሉ ከሚከሰተው ፍትሃዊ ያልሆነ የሀብት ተጠቃሚነትና የጥገኝነት ስሜት ባሻገር ፕሮግራሙ ዘላቂ ለውጥ እንዲያመጣ አያስችልም፡፡ በመሆኑም በፕሮግራሙ አፈጻጸም ዙሪያ ግልጽነኝና ተጠያቂነትና ለማስፈን ህብረተሰቡ መረጃ በመሰብሰብ ፣ መረጃ መረጃ በመስጠት (Citizens’ Report Card process) እና የፕሮግራሙን ውጤታማነት በመገምገም (Community Score Card) ፕሮግራሙ ቀጣይነት እንዲኖረው ማገዝ ይገባዋል፡፡

**3.8. የፋይናንስ ግልጽነትና ተጠያቂነት / Financial Transparency and Accountability/**

የከተሞች ምግብ ዋስትና ፕሮግራም ተግባራዊ በሚደረግባቸው ክልሎችና ከተሞች የሚገኙ የህብረተሰብ ክፍሎች ለፕሮግራሙ የተመደበው በጀት በግልጽነትና በተጠያቂነት መንፈስ ለታለመለት አላማ ብቻ እንዲውል የመከታተል ሀላፊነታቸውን ሊወጡ ይገባል፡፡ ከዚህ አንጻር ፕሮግራሙ በሚተገበርባቸው ከተሞች የፕሮግራሙን የፋይናንስ አስተዳደር ስርዓት ግልጽና ተደራሽ በማድረግ ህብረተሰቡን በበጀት ዝግጅት ላይ በመሳተፍ፣ ቅድሚያ ለሚሰጠው ስራ በጀቱ እንዲውል በመከታተል፣ የዕቅድና የበጀት አፈጻጸምን የተመለከተ ግልጽ መረጃ በማግኘትና ወጪው ለታለመለት አላማ መዋሉንና በአፈጻጸም ሂደት ያጋጠሙ ችግሮች በመገምገም ሂደት የህብረተሰቡን ንቁ ተሳትፎ ይጠበቃል ፡፡ በቀጣይ የሚሰራው የሀብት ማሰባሰብ ስራም የህብረተሰቡና የባለድርሻ አካላት ተሳትፎ ያለበትና የሀብት አስተዳደሩ ውጤታማ፣ ተዓማኒነትን ያዘለ እንዲሁም ግልጽነትና ተጠያቂነት ያለው እንዲሆን ያስፈልጋል፡፡

**3.9 ዕቅድ ዝግጅት፣ አፈጻጸም ግምገማና ግብረመልስ**

የከተሞች የምግብ ዋስትና የማረጋገጥ ሥራችን በዋናነት በከተማ ነዋሪው ህብረተሰብ ቀጥተኛ ተሳትፎ እንደመሆኑ መጠን ህብረተሰቡን የሥራው ባለቤት ማድረግ ትኩረት ሊሰጠው የሚገባ ጉዳይ ነው፡፡ ከዚህ አንጻር የህብረተሰቡ ተሳትፎ የሚረጋገጠው በፕሮግራሙ አማካኝነት በየአካባቢው የሚሰሩ ሥራዎች ላይ ከዕቅድ ዝግጅት ፣ትግበራ እና የማጠቃለያ ምዕራፍ ሥራዎች ድረስ ባሉት ሂደቶች በቀጥታ ወይም በወኪሎቹ አማካኝነት ተሳትፎ የሚያደርግበት መድረክ ሲመቻች ነው፡፡ በመሆኑም የምግብ ዋስትና ፕሮግራሙን አስመልክቶ ሁሉም የህብረተሰቡ አካላት በቂ ግንዛቤ ይዘው በዕቅድ ዝግጅት፣ በአፈጻጸም፣ በክትትል፣ በአፈጻጸም ግምገማና ግብረ-መልስ ላይ በየደረጃው የሚገኘው ህብረተሰብ ተሳታፊ መሆን ይገባዋል፡፡

**ክፍል አራት**

**የምግብ ዋስትና ፕሮግራም ባለድርሻ የህብረተሰብ ክፍሎች እና ሚና**

**1. የሴቶች አደረጃጀቶች**

የከተሞች የምግብ ዋስትና ፕሮግራምን ከማስፈጸም አንጻር በየደረጃው የሚገኙ የሴቶች አደረጃጀቶች ዋነኛው ባለድርሻ አካል ናቸው፡፡ ሴቶች በየደረጃው ፕሮግራሙን ለማስፈጸም በሚዋቀሩ ኮሚቴዎች ማለትም በተጠቃሚ ቤተሰቦች ምልመላ ኮሚቴ፣ በአካባቢ ልማት ስራዎች ኮሚቴ እንዲሁም በቅሬታ ሰሚ ኮሚቴዎች ላይ የነቃ ተሳትፎ በማድረግ ለምግብ ዋስትና ፕሮግራሙ ስኬታማነት የሚጠበቅባቸውን ሚና እንዲወጡ ማድረግ ይገባል፡፡ በተጠቃሚዎች መመልመያ መስፈርት መሰረት ምልመላው የሴቶችን ተጠቃሚነት ባረጋገጠ መልኩ መፈጸሙን የመከታተል፣ በምልመላ ወቅት የሚያጋጥሙ ችግሮችን በጋራ ለይቶ መፍትሄ የማስቀመጥ፣ ለሚነሱ ቅሬታዎች ተገቢው ምላሽ መሰጠቱን የመከታተል ስራዎች ላይ ተሳትፎ እንዲያደርጉ ይጠበቃል፡፡

በሌላ በኩል የማህበራዊ ኑሮ ችግር ሰለባ የሆኑ ሴቶችን በመለየት እንደየ ዝንባሌያቸው አደራጅቶ ወደ ስራ ለማስገባት የሚያስችላቸውን የስነ-ልቦና እና የክህሎት ስልጠና እንዲያገኙ ከሚመለከታቸው አካላት ጋር በመሆን መስራት ይገባቸዋል፡፡ በተሀድሶና መከላከል ፕሮጀክቶች ቀረፃና አፈፃጸም ላይም በመሳተፍ ከቤተሰቦቻቸዉ እና ከአካባቢያቸው ተለይተው ለማህበራዊ ኑሮ ችግር ሰለባ የሆኑ ሴቶችን ከቤተሰቦቻቸውና ከህብረተሰቡ ጋር የማቀላቀልና አምራች ዜጋ እንዲሆኑ የማገዝ እንዲሁም በቅድመ መከላከል ስራዎች ከባለድርሻ አካላት ጋር በመተባባር ሴቶች ለማህበራዊ ኑሮ ችግር እንዳይጋለጡ አስፈላጊውን የግንዛቤ ማስጨበጫ ስራ በመስራት በኩል የላቀ ተሳተፎ ማድረግ ይጠበቅባቸዋል፡፡

**2. የወጣት አደረጃጀቶች**

ወጣቶች ዋነኛ የለውጥ ኃይል እንደመሆናቸው መጠን በከተሞች የምግብ ዋስትና ፕሮግራም አማካኝነት ለታቀዱ የአካባቢ ልማት ስራዎች ስኬታማነት ወሳኙን ሚና ሊጫወቱ ይገባል፡፡ በአደረጃጀቶቻቸው አማካኝነት ፕሮግራሙን ለማስፈጸም በሚዋቀሩ ልዩ ልዩ ኮሚቴዎች የነቃ ተሳትፎ በማድረግ በከተሞች የምግብ ዋስትና ፕሮግራም ተጠቃሚ መሆን የሚገባቸውን ለማህበራዊ ችግር የተጋለጡ ወጣቶች በመለየት እና በአካባቢ ልማት ስራዎች ላይ በንቃት በመሳተፍ እንዲሁም ፕሮግራሙ ለኪራይ ሰብሳቢነት አደጋ እንዳይጋለጥ በመከላከል ረገድ ወጣቱ ኃላፊነቱን ሊወጣ ይገባል፡፡ ለማህበራዊ ችግር ተጋላጭ የሆኑ ወጣቶችን የስነ ልቦና ትምህርትና የክህሎት ስልጠና አግኝተው አምራች ዜጋ እንዲሆኑ በማድረግ በኩል ከሚመለከታቸው አካላት ጋር ተቀናጅቶ በመስራት በኩልም ከወጣት አደረጃጀቶቹ ሰፊ ስራ ይጠበቃል፡፡ በተሀድሶና መከላከል ፕሮጀክቶች ቀረፃና አፈፃጸም ላይ በመሳተፍም ወደ ጎዳና የወጡ እና ከቤተሰቦቻቸው የተለያዩ ወጣቶችን ከቤተሰብና ከህብረተሰብ በማቀላቀል አምራች ዜጋ እንዲሆኑ ለማስቻል ከባለድርሻ አካት ጋር በመተባባር ሰፊ ስራ ሊሰሩ ይገባል፡፡

1. **ዕድሮችና ማህበራት**

በከተሞች የምግብ ዋስትና ፕሮግራም ልንጠቀምባቸው ከሚገቡን የማህበረሰባችን እሴቶች መካከል በየአካባቢው የሚገኙ የህብረተሰቡ ልዩ ልዩ ማህበራትና መረዳጃ ዕድሮች ሲሆኑ እነዚህ ማህበራት ከህዝቡ የእለት ተዕለት ኑሮ ጋር በእጅጉ የተቆራኙና ማህበራዊ አገልግሎት በመስጠት ረገድም ሰፊ ስራ በመስራት ላይ የሚገኙ ናቸው፡፡ እነዚህ የህብረተሰቡ አደረጃጀቶች በተናጥል ለህብረተሰቡ እየሰጡት ያለውን ማህበራዊ አገልግሎት በማቀናጀት ለዜጎች የሥራ ዕድል ፈጠራና የምግብ ዋስትና የማረጋገጥ ተግባር እንዲውል ማድረግ ቢቻል በልማቱ ብዙ ርቀት ለመሄድ የሚያስችል ለውጥ ማስመዝገብ ይቻላል፡፡ ዕድርና ማህበራቱ ወደ ህብረተሰቡ በጣም የቀረቡ እንደመሆናቸው መጠን በተለይም የዜጎች የሥራ ፣ የአመጋገብና የቁጠባ ባህል እንዲዳብር፣ ራዕይ ያለው አምራች ትውልድ እንዲፈጠር በማድረግ በኩል ሰፊ የግንዛቤ ፈጠራ ስራ የመስራት አቅማቸውን መጠቀም ይገባል፡፡ የአካባቢ ልማት ስራዎችን በመስራት፣ በመንከባከብና በመጠበቅ እንዲሁም ለማህበራዊ ችግር ተጋላጭ የሆኑ ዜጎችን ለማቋቋም በሚደረገው የተሀድሶና የመከላከል ስራዎች ላይ አደረጃጀቶቹ ሚናቸው ከፍተኛ በመሆኑ በፕሮግራሙ ላይ የሚኖራቸውን ተሳትፎ ለማጠናከር መስራት ይገባል፡፡ ዕድሮች በአባል ቤተሰብ ሞት ወቅት ከሚያደርጉት ድጋፍ ባሻገር በስራ ዕድል ፈጠራ ፣ በአካባቢ ልማት፣ በጤና አገልግሎት እና በመሳሰሉት ጉዳዮች ላይ መስራት የሚጠበቅባቸው ሲሆን ህብረተሰቡን በማወያየት ፣ ቁሳዊና ገንዘብ ነክ ድጋፎችን በማስተባበር የልማት ፕሮግራሞቹን ቀጣይነት ለማረጋገጥ የሚደረገውን ጥረት ለማገዝ ዓይነተኛ መሳሪያ ሊሆኑ ይችላሉ፡፡

**4.የልማት አጋሮች**

በሀገራችን እየተካሔዱ በሚገኙ በርካታ የልማት ስራዎች ላይ ተሳትፎ በማድረግ ሃገር በቀል እና ዓለም አቀፍ መንግስታዊ ያልሆኑ ድርጅቶችና የልማት አጋሮች በርካታ አስተዋጽኦ በማድረግ ላይ እንዳሉ ይታወቃል፡፡ እነዚህ አካላት የከተሞች የምግብ ዋስትና ፕሮግራሙን ከማስተግበር አንጻርም ሰፊ ሚና ሊጫወቱ እንደሚችሉ የሚታመን ሲሆን በተለይም የሥራ ታታሪነት እና የአመጋገብ ባህል እንዲጎለብት በማገዝ፣ ሀብት በማሰባሰብ እና ሌሎች ስትራቴጂውን ለማስፈፀም የሚያስችሉ ድጋፎችን በማቀናጀት የማህበራዊ ኑሮ ችግር ተጠቂዎቹ ከገቡበት የከፋ ድህነት እንዲወጡ ዘላቂ ድጋፍ እንደሚሰጡ ይጠበቃል፡፡ ከተሀድሶና መከላከል ሥራዎች አንጻርም የልማት አጋሮቹ ካላቸው ልምድና ተሞክሮ አንጻር ለማህበራዊ ኑሮ ችግር ተጋላጭ የሆኑ የህብረተሰብ ክፍሎችን በማቋቋም እና አምራች ዜጋ እንዲሆኑ በመደገፍ ረገድ አስፈላጊውን የማቴሪያል፣ የስነልቦና እና የቴክኒክ ስልጠና ድጋፍ ማድረግ የሚችሉበት ዕድል በማመቻቸት በፕሮግራሙ የትግበራ ሂደቶች ተሳትፎ እንዲያደርጉ ማበረታታት ይገባል፡፡

**5. የከተማ ነዋሪ ህብረተሰብ፣ የሀገር ሽማግሌዎችና ታዋቂ ግለሰቦች**

ፕሮግራሙ ተግባራዊ በሚሆንባቸው ከተሞችና ቀጠናዎች የሚገኙ ነዋሪዎች፣ የሀገር ሽማግሌዎችና ታዋቂ ግለሰቦች የምግብ ዋስትና ፕሮግራሙን በማገዝ ረገድ ሰፊ አስተዋጽኦ የሚያበረክቱበትን ሁኔታ ማመቻቸት ተገቢ ነው፡፡ እነዚህ አካላት በፕሮግራሙ ላይ ከዕቅድ ዝግጅት እስከ አፈፃፀም ደረጃ ባሉ ተግባራት በባለቤትነት በመሳተፍ፣ ህብረተሰቡም እንዲሳተፍ ግንዛቤ በመፍጠር፣ በከተሞች የምግብ ዋስትና ፕሮግራም ሂደት ግልጽነትና ተጠያቂነት ያለዉ አሰራር እንዲሰፍን እና ኪራይ ሰብሳቢነትን እንዲወገድ በማድረግ ረገድ ሚናቸውን ሊወጡ ይገባል፡፡ በህብረተሰቡ ውስጥ ሰፍኖ የቆየውን የሥራ ታታሪነት ማጓደል እንዲወገዝ በማድረግም ስራ ወዳድና ራዕይ እና የመኖር ተስፋ ያለው መልካም ዜጋ እንዲፈጠር በማድረግ በኩል ኃላፊነታቸውን እንዲወጡ ማድረግ ይጠበቃል፡፡ በከተሞች የምግብ ዋስትና ፕሮግራም አማካኝነት የሚሰሩ የአካባቢ ልማትና ጥበቃ ስራዎችን በመለየት፣ የልማት ስራዎቹ የሚከናወኑባቸውን ቦታዎች የማዘጋጀትና ከወሰን ጋር ተያይዞ የሚነሱ ችግሮችን የመፍታት እንዲሁም ለፕሮግራሙ ስኬታማነት ሀብት፣ ዕውቀትና ጉልበቱን አስተባብሮ እንዲደግፍ ማድረግ ይገባል፡፡ በተያያዘም በቀጠናው የተሰሩ የአካባቢ ልማትና ጥበቃ ስራዎች ደረጃቸውን ጠብቀው መሰራታቸውን የመከታተልና የተሰሩት የልማት ስራዎችም እንዳይጎዱና እንዲጠበቁ ቀጣይነት ያለው እንክብካቤ በማድረግ በኩል የሥራው ዋነኛ ባለቤት ሆነው ተሳትፎ ማድረግ ይጠበቅባቸዋል፡፡

* 1. **የንግዱ ማህበረሰብ**

የንግዱ ማህበረሰብ በሚያከናውነው የንግድ ስራ ይበልጥ ውጤታማ ሊሆን የሚችለው በሀገሪቱ ማህበራዊ ሁኔታው የተስተካከለ፣ ጤናማ እና አምራች ዜጋ ሲበራከት እንደመሆኑ መጠን በከተሞች የምግብ ዋስትናን ለማረጋገጥ መንግስት ለሚያደርጋቸው እንቅስቃሴዎች የበኩሉን አስተዋጽኦ በማድረግ በኩል ሚናውን ሊወጣ ይገባል፡፡ የንግዱ ማህበረሰብ ዋነኛው ስራ ፈጣሪ ኃይል እንደመሆኑ ለስራው ጠቃሚ የሆኑ መለስተኛ ባለሙያዎች ሰልጥነው ሲቀርቡለት በሚፈልገው መጠን የመውሰድና የቴክኒክ ስልጠናዎችን በማመቻቸት ረገድ የመደገፍ ሚና ሊጫወት ይገባል፡፡ በከተሞች ፅዳትና ውበት፣ አረንጓዴ ልማት ወዘተ በመሳሰሉ የአካባቢ ልማትና ጥበቃ ስራዎች ላይ በመሳተፍ አስፈላገውን የማቴሪያልና የገንዘብ ድጋፍ እንዲያደርግ ይጠበቃል፡፡ በከተሞች የምግብ ዋስትናን ለማረጋገጥ በሚደረግ ጥረትም የምግብ ነክ ምርቶች አቅርቦትና የገበያ ሰንሰለት እንዲስተካከል ከመንግስት ጋር በቅንጅት ይሠራል፡፡

* 1. **የሀይማኖት ተቋማት**

የሀይማኖት ተቋማት ከህብረተሰባችን ጋር የጠበቀ ትስስር ያላቸው እና በማህበራዊ ጉዳዮች ዙሪያ ሰፊ ስራ በመስራት ላይ የሚገኙ እንደመሆናቸው መጠን ለማህበራዊ ኑሮ ችግር ተጋላጭ የሆኑ የህብረተሰብ ክፍሎችን ህይወት በመለወጥ ጤናማና አምራች ዜጋ እንዲሆኑ በማስቻል በኩል ወሳኝ ሚና እንደሚኖራቸው ይታመናል፡፡ የሀይማኖት ተቋማቱ ለማህበራዊ ኑሮ ችግር ተጋላጭ የሆኑ ዜጎችን ከመደገፍ አኳያ በተናጠል እየሰሩት ያለውን ስራ በማቀናጀት አቅማቸውን በከተሞች ለምግብ እጥረት ተጋላጭ የሆኑ ዜጎችን ለመርዳትና ለሥራ ፈላጊ ዜጎች የስራ ስምሪት አገልግሎት እንዲውል ቢያደርጉ የበለጠ ውጤት ማግኘት ይቻላል፡፡

የሀይማኖት ተከታዮቻቸውም በከተሞች የምግብ ዋስትና ፕሮግራም ዙሪያ በቂ ግንዛቤ እንዲኖራቸውና በፕሮግራሙ ትግበራ ዙሪያ ሚናቸውን ለይተው መሳተፍ እንዲችሉ ግንዛቤ የመፍጠር ስራዎችን በመስራት በኩል ትልቅ ሚና ይኖራቸዋል፡፡ በተያያዘም መረዳት የሚገባውን ሰው በአግባቡ በለየ መልኩ የሚደረገውን የልገሳ ባህላችንን በመቀየር፣ በተቀናጀና በተደራጀ አኳኃን እርዳታ ለመስጠት የሚያስችለን ስርዓት እንዲዘረጋና፣ የሥራ ባህልና የታታሪነት መንፈስ እንዲጎለብት በማድረግ በኩልም ለእምነት ተከታዮቻቸው ግንዛቤ የመፍጠር ስራ እንዲሰሩ ይጠበቃል፡፡ ከተሀድሶና መከላከል ሥራዎች አንጻርም የሀይማኖት ተቋማቱ አስፈላጊውን የምክርና የቁሳቁስ ድጋፍ በማድረግ ረገድ ሊሳተፉ የሚችሉባቸውን ፕሮግራሞች በመለየት የፋይናንስና የማቴሪያል ድጋፍ እንዲያደርጉ ቅንጅታዊ የአሰራር ሥርዓት ፈጥሮ መንቀሳቀስ ተገቢ ይሆናል፡፡

* 1. **የአካል ጉዳተኞች ፌዴሬሽን**

የአካል ጉዳተኞች በማህበራቸው አማካኝነት በመሳተፍ የፕሮግራሙ ተጠቃሚ ቤተሰቦችን በመመልመል፣ ቅሬታዎችን በጋራ በመፍታት እንዲሁም አካል ጉዳተኞች እንደ አካል ጉዳታቸው አይነትና መጠን ወደ ስራ እንዲሰማሩ ከሚመለከታቸው አካላት ጋር ተቀናጅቶ በመስራት በኩል ሰፊ ስራ መስራት ይጠበቅባቸዋል፡፡ ከዚሁ ጋር ተያይዞ ወደ ስራ ሊሰማሩ የማይችሉና ያለምንም ቅድመ ሁኔታ የማህበራዊ ድጋፍ አገልግሎት ሊያገኙ የሚገባቸውን ለተደራራቡ የአካል ጉዳት የተጋለጡ ዜጎችን በመለየት የቀጥታ ድጋፍ ተጠቃሚ እንዲሆኑ በማድረግ በኩል ሚናቸውን እንዲወጡ ይጠበቃል፡፡ አካል ጉዳተኞችን እንደየ ዝንባሌያቸው ወደ ስራ ሊያስገባ የሚችል የስነ-ልቦና እና የክህሎት ስልጠና እንዲያገኙ እና አካል ጉዳተኞች ስለራሳቸውና ህብረተሰቡ ስለ እነርሱ ያለውን አሉታዊ አመለካከት ለመለወጥ የሚያስችሉ የግንዛቤ ማጎልበቻ ስራዎችን ከባለድርሻዎች ጋር በመሆን መስራት ይጠበቅባቸዋል፡፡

* 1. **ሚዲያዎች**

ሚዲያዎች የህብረተሰቡን ማህበራዊ ችግሮች በመፍታት ረገድ ካለባቸው ሀገራዊ ሀላፊነት አንጻር በከተሞች የምግብ ዋስትና ፕሮግራም ዙሪያ ህብረተሰቡ በቂ ግንዛቤ ይዞ ከተጠቃሚዎች ምልመላ እስከ ሽግግር ድረስ ተሳትፎውን እንዲያጎለብት ግንዛቤ በመፍጠር ረገድ ሰፊ ስራ ሊሰሩ ይገባል፡፡ የተለያዩ የሚዲያ ፕሮግራሞችን በማዘጋጀት የህብረተሰቡ የስራ እና የአመጋገብ ባህል እንዲዳብር፣ የልመናን አስጸያፊነት እና ሰርቶ ራስንና ሀገርን የመለወጥ ፋይዳን በማመላከት በኩል ሊሰሩ ይገባቸዋል፡፡ ባለድርሻ አካላትን በማሳተፍ በህብረተሰቡ ውስጥ ያለውን የድህነት ነባራዊ ሁኔታ ለመቀየር በተለዩ አጀንዳዎች ዙሪያ ተከታታይነት ያላቸዉን ውይይቶችን እና ፕሮግራሞችን መስራት የሚጠበቅባቸው ሲሆን የተሀድሶና መከላከል ፕሮጀክቶች ውጤታማ እንዲሆኑ ህብረተሰብና ባለድርሻ አካላት ተሳትፎ እንዲያደርጉ የቅስቀሳ ፕሮግራሞች በማዘጋጀት ጤናማ እና አምራች ዜጎችን ለመፍጠር በሚደረገው ጥረት ኃላፊነታቸውን ሊወጡ ይገባል፡፡

* 1. **የትምህርትና የምርምር ተቋማት**

ከፍተኛ የትምህርትና የምርምር ተቋማት በሀገሪቱ የሚገኙ ለምግብ ዕጥረት ተጋላጭ የሆኑ ዜጎችን የምግብ ዋስትና ለማረጋገጥ የሚያግዙ የምርምር ስራዎችን በመስራት ረገድ ሰፊ ድርሻ ይኖራቸዋል ፡፡ በተለይ በሀገሪቱ የአመጋገብ እና የሥራ ባህል እንዲዳብር ትምህርትና ስልጠና በመስጠት፣ ሀገሪቱ ያላትን ዕምቅ የተፈጥሮ እና ሰው ሰራሽ ሀብት መሰረት በማድረግ የምግብ ዋስትናን ለማረጋገጥ የሚያስችሉ ጥናቶችን እና የምርምር ውጤቶችን የመስራት እና ለህብረተሰቡ የማሳወቅ ስራ መስራት ይጠበቅባቸዋል፡፡

* 1. **የመንግስት አስፈጻሚ አካላት ሚና**

የመንግስት አካላት ድርሻ ሲባል የፌዴራል፣ የክልልና የከተማ አስተዳደሮችንና ስትራቴጂው ተግባራዊ የሚሆንባቸው በየደረጃው ያሉ መንግስታዊ የአስተዳደር እርከኖችና መዋቅሮች የምግብ ዋስትና ፕሮህራምን ተግባራዊ ከማድረግ አኳያ ግልፅነትና ተጠያቂነት ያለው አሰራር በመዘርጋት ፕሮግራሙ ውጤታማ እንዲሆን ሊንቀሳቀሱ ይገባል፡፡ ባለድርሻ አካላትን እና ህብረተሰቡን በማስተባበር ለፕሮግራሙ ዘላቂነት የሚረዳ የሀብት ማሰባሰብ ሥራ በመስራት፣ በሥራና በአመጋገብ ባህላችን ዙሪያ በህብረተሰቡ ዘንድ ያለው ያልተስተካከለ አመለካከት ለመቀየር የሚያስችል ቀጣይነት ያለው ግንዛቤ በመፍጠር በዘርፉ ሊከሰት የሚችለውን የኪራይ ሰብሳቢነት አስተሳሰብና ተግባር በመድፈቅ የልማታዊ መልካም አስተዳደር ለማስፈን የሚያስችል ስርዓት በመዘርጋት አፈፃፀሙ ውጤታማ እንዲሆን የማድረግ ኃላፊነት ተጥሎባቸዋል፡፡

**ክፍል አምስት**

**የህብረተሰብ ተሳትፎ ለማረጋገጥ የምንከተላቸው ስልቶች**

በከተሞች የምግብ ዋስትና ፕሮግራም ሥራዎች የህብረተሰቡን ተሳትፎ በሚፈለገው ደረጃ በማረጋገጥ ፕሮግራሙን ውጤታማ ለማድረግ እንዲቻል የሚከተሉትን ስልቶች በየደረጃው ተግባራዊ ማድረግ ያስፈልጋል፡፡

**1. አጀንዳዎችን መለየት**

የከተሞች የምግብ ዋስትና ፕሮግራሙን ከማስፈጸም አንጻር ከፌዴራል አንስቶ በደረጃ ባለው የአስተዳደር እርከን የሚገኝ አስፈጻሚ አካል ፕሮግራሙን በተቀናጀ መንገድ በህዝብ ተሳትፎና ንቅናቄ ለመፈጸም የሚያስችሉ የተናጠልና የጋራ አጀንዳዎችን በመለየት በአጀንዳዎቹ ዙሪያ ከህብረተሰቡ ጋር በጋራ ለመስራት መንቀሳቀስ ይጠበቅበታል፡፡ ከዚህ አንጻር ከከተሞች የምግብ ዋስትና ፕሮግራም አላማዎች በመነሳት ንዑስ ፕሮግራሞቹን ማለትም የአካባቢ ልማት፣ የቀጥታ ድጋፍ፣ የኑሮ ማሻሻያ እና የቅድመ መከላከል ስራዎች ለመተግበር እንዲሁም ፕሮግራሙ ግልጸኝነትና ተጠያቂነትን ባዘለና ከኪራይ ሰብሳቢነት በጸዳ አኳሃን እንዲተገበር ህብረተሰቡ ሊሳተፍባቸው የሚገቡ አጀንዳዎችን በግልጽ ለይቶ ማስቀመጥ ተገቢ ነው፡፡ አጀንዳዎቹን ለመቅረጽም የሚከተሉት መነሻ ሀሳቦችን መሰረት በማድረግ ይከናወናል፡-

* ለፕሮግራሙ መነሻ የሆኑ የህብረተሰቡን ፈታኝ ችግሮችን መለየት
* የችግሮቹን መንስኤዎችና ያስከተሉትን ማህበራዊ ተጽዕኖ መተንተን፣
* ቅድሚያ ተሰጥቷቸው ሊሰሩ የሚገቡ ጉዳዮችን ማመላከት፣
* የእነዚህ ስራዎች ውጤታማ መሆን ለአካባቢው ህብረተሰብ የሚያመጣውን ፋይዳ ማሳየት፣
* ቁጭት በሚፈጥርና የህብረተሰቡን ተነሳሽነት ለመጨመር በሚያስችል መልኩ ማስቀመጥ፣
* ከህብረተሰቡ የሚጠበቅ አስተዋጽኦን እና የተሳትፎ አግባብ ማመላከት ይገባል፡፡

**2. ባለድርሻ አካላትን በአግባቡ መለየት**

በከተሞች የምግብ ዋስትና ፕሮግራም በተለዩት አጀንዳዎች ላይ የህብረተሰቡን ተሳትፎ ማረጋገጥ የሚቻለው በዋናነት ለፕሮግራሙ አስተዋጽኦ ማበርከት የሚችሉ የህብረተሰብ ክፍሎችን በአግባቡ ለይቶ ማንቀሳቀስ ሲቻል ብቻ ነው፡፡ በመሆኑም የህብረተሰቡን ተሳትፎ ለማረጋገጥ በምናደረገው ጥረት ቀዳሚው ስራችን ከየአካባቢው ነባራዊ ሁኔታ በመነሳት ፕሮግራሙን ለማስፈጸም የሚያግዙ ቁልፍ ባለድርሻ አካላትን በአግባቡ መለየት ሊሆን ይገባል፡፡ ከዚህ አንጻር፡-

* ፕሮግራሙን ውጤታማ ለማድረግ ልንጠቀምባቸው የሚገቡንን የአካባቢውን የህብረተሰብ ክፍል እምቅ አቅም በጥናት መለየት፣
* ለፕሮግራሙ ስኬታማነት እነማን በቀጥታ ወይም በተዘዋዋሪ አስተዋጽኦ ሊያበረክቱ ይችላሉ የሚለውን በዝርዝር ማስቀመጥ ተገቢ ነው፡፡

**3. የተሳትፎ መስክ መለየት**

የሕብረተሰቡን ተሳትፎ ለማረጋገጥ ወሳኝ ከሆኑት ጉዳዮች መካከል ዜጎች በምግብ ዋስትና ፕሮግራሙ ላይ ሊሳተፉባቸው የሚገቡ የስራ መስኮችን በዝርዝር ለይቶ ማውጣት መቻል ዋነኛው ነው፡፡ ፕሮግራሙን በማስተግበር ረገድ ቁልፍ ባለድርሻ አካላት ናቸው ብለን የለየናቸው የህብረተሰብ ክፍሎችን አቅም መሰረት በማድረግ እያንዳንዱ ባለድርሻ አካል ማበርከት የሚችለውን አስተዋጽኦ በአግባቡ ለይቶ ማስቀመጥ ተገቢ ነው፡፡ በመሆኑም ህብረተሰቡ የሚሳተፍባቸውን መስኮች ለመለየት፡-

* የእያንዳንዱ ባለድርሻ አካል ነባራዊ ሁኔታና አቅም መፈተሽ፣
* በምን ጉዳዮች ላይ ተሳትፎ ቢያደርግ ውጤታማ ሊሆን እንደሚችል ማመላከት፣
* ማበርከት የሚገባውን የገንዘብ፣ የዕውቀት፣ የጉልበት ወይም ሌሎች ድጋፎችን ዓይነት በግልጽ ማመላከት፣
* ከእያንዳንዱ ባለድርሻ አካል በተጨባጭ የሚጠበቁ ውጤቶችን ማስቀመጥ ይገባል፡፡

**4. ተግባቦትን መፍጠር**

አጀንዳዎችን እና ባለድርሻ አካላትን ከለየን በኋላ ቀጣዩ ስራ መሆን ያለበት በአጀንዳዎቹ ዙሪያ ከህብረተሰቡ እና ከባለድርሻ አካላት ጋር በመምከር መግባባት ላይ መድረስ ይሆናል፡፡ በዚህ ሂደት ትኩረት ሊሰጠው የሚገባው ጉዳይ አጀንዳዎቹ ምን ያህል አንገብጋቢ መሆናቸውን እና ተቀናጅቶ መስራት ከተቻለ የህብረተሰቡን የማህበራዊ ኑሮ ችግር መፍታት እንደሚቻል ማመላከት ሲሆን ይህንን በማድረግ ረገድ ህብረተሰቡ አቅም እንዳለው መተማመን መፍጠሩ ቁልፍ ጉዳይ ነው፡፡ በመሆኑም ከህብረተሰቡ እና ከባለድርሻ አካላት ጋር በጋራ ለመምከር የሚያስችሉ መድረኮችን በየደረጃው በማመቻቸት በአጀንዳዎቹ ላይ ተወያይቶ መግባባት ላይ መድረስ ይገባል፡፡ ተግባቦት የመፍጠር ስራዎቻችን ዋነኛ የትኩረት አቅጣጫዎችም፡-

* በአጠቃላይ በከተሞች የምግብ ዋስትና ፕሮግራም ተልዕኮዎች ዙሪያ የጋራ ግንዛቤ መፍጠር፣
* በጋራ ወይም በተናጥል ሊከናወኑ በሚገቡ አጀንዳዎች ዙሪያ ተወያይቶ መተማመን፣
* በተሳትፎው ዙሪያ ግልጽ ያልሆኑ፣ ጥርጣሬን የሚጭሩና የተዛቡ አመለካከቶችን ማስተካከል፣
* የአስፈጻሚ አካላትና የህብረተሰቡን ሚና፣ የተሳትፎ ደረጃ እና የሚጠበቁ ውጤቶች ላይ መግባባት ላይ መድረስ፣
* ቀደም ሲል በህብረተሰብ ተሳትፎ በተሰሩ ስራዎች ህብረተሰቡ ያገኛቸውን ተጨባጭ ጥቅሞች ማሳየት፣
* ተሳትፎ የተጠየቀበት የልማት አጀንዳ ውጤታማ መሆን በግል ወይም እንደ ሀገር የሚያመጣውን እርካታ እና ዘላቂ ጥቅም ማመላከት ይገባል፡፡

**5. በየደረጃው አደረጃጀቶችን መፍጠር**

የህብረተሰቡን ተሳትፎ ፕሮግራሙን ስኬታማ ለማድረግ በሚያስችል ደረጃ ለማጎልበት የሚቻለው ተሳታፊ እንዲሆንበት በሚፈለገው አጀንዳ አንጻር ተገቢ አደረጃጀቶችን መፍጠር ሲቻል ነው፡፡ በመሆኑም በህብረተሰቡ ተሳትፎ የከተሞች የምግብ ዋስትና ፕሮግራሙን ለማስፈጸም የተለዩ አጀንዳዎችን ተግባራዊ ለማድረግ በሚያስችል መልኩ ልዩ ልዩ አደረጃጀቶችን እንደአስፈላጊነቱ በየደረጃው /በፌዴራል፣ በክልል፣ በከተማ፣ በወረዳና በቀጠና ደረጃ/ መፍጠር ይገባል፡፡ የሚፈጠሩት አደረጃጀቶችም፡-

* ህብረተሰቡ በቀጥታም ሆነ በተወካዮቹ አማካኝነት የሚያሳትፉ፣
* ግልጽ እና ሊተገበር የሚችል ዓላማና ተልዕኮ ያላቸው፣
* በጋራ ተቀናጅቶ ለመስራት ሙሉ ፈቃደኝነትና ተነሳሽነትን መሰረት ያደረጉ፣
* የተሳትፎው ስብጥር የሁሉንም የህብረተሰብ ክፍል የሚወክል እንዲሆን ማድረግ ይገባል፡፡

**5.1 በፌዴራል፣ በክልል እና በከተማ ደረጃ ሊቋቋሙ የሚገቡ አደረጃጀቶች**

የከተሞች የምግብ ዋስትና ፕሮግራሙ የበርካታ አስፈጻሚና ባለድርሻ አካላትን ርብርብ የሚጠይቅ እንደመሆኑ ለፕሮግራሙ ስኬታማነት ቁልፍ ድርሻ ያላቸው አስፈጻሚና ባለድርሻ አካላት በአተገባበሩ ዙሪያ በቂ ግንዛቤ ይዘውና ሚናቸውን ለይተው በጋራ የሚሰሩበትን የአሰራር ስርዓት መዘርጋት ተገቢ ነው፡፡ ከዚህ አንጻር በፌዴራል፣ በክልል እና በከተማ ደረጃ ለፕሮግራሙ ቁልፍ አስተዋጽኦ ማበርከት የሚችሉ ተቋማትን እና ህዝባዊ አደረጃጀቶችን በአግባቡ ለይቶ በተደጋጋፊነትና በጋራ ተጠቃሚነት መርህ ላይ የተመሰረተና ለአንድ ዓላማ ስኬት የሚንቀሳቀስ አደረጃጀት መፍጠር ይገባል፡፡

በዚህ ደረጃ የሚቋቋሙ አደረጃጀቶች አባል የሚሆኑ አካላትም በቀጥታም ሆነ በተዘዋዋሪ በፕሮግራሙ ስኬታማነት ላይ ተጽዕኖ የሚኖራቸው መንግስታዊና መንግስታዊ ያልሆኑ ተቋማት፣ ልዩ ልዩ ፌዴሬሽኖችና ማህበራት፣ የሀይማኖት ተቋማትና ሌሎች ባለድርሻ አካላት ሲሆኑ የምግብ ዋስትና ፕሮግራሙ ፓኬጆችና ንዑስ ፕሮግራሞችን በአጋርነትና በቅንጅት ለመፈጸም በሚያስችል መልኩ የእያንዳንዱን ባለድርሻ አካል የጋራና የተናጠል ኃላፊነትና ተጠያቂነት በግልጽ በማመላከት አደረጃጀቱን መፍጠር ይገባል፡፡

**5.2.ፕሮግራሙ ተግባራዊ በሚሆንበት ወረዳ/ቀጠና ደረጃ ሊቋቋሙ የሚገቡ አደረጃጀቶች**

የከተሞች የምግብ ዋስትና ፕሮግራሙ በዋናነት በቀጠና ደረጃ የሚተገበር እንደመሆኑ መጠን በዚህ ደረጃ የህብረተሰቡ ተሳትፎ በተጨባጭ የሚገለጽባቸውን አደረጃጀቶች መፍጠር ይገባል፡፡ ከዚህ አንጻር በተለይ የፕሮግራሙ ተጠቃሚዎችን በመመልመል፣ የአካባቢ ልማት ስራዎች ላይ በመሳተፍ፣ የሚነሱ ቅሬታዎችን በመፍታት፣ ፕሮግራሙ ቀጣይነት እንዲኖረው ሀብት በማሰባሰብ፣ የቅድመ መከላከል ስራዎችን በመስራት እንዲሁም ፕሮግራሙ ለኪራይ ሰብሳቢነት እንዳይጋለጥ በማድረግ ረገድ ሚናቸውን የሚወጡ አደረጃጀቶች ሊፈጠሩ ይገባል፡፡ በቀጠና/በወረዳ ደረጃ የሚፈጠሩ አደረጃጀቶች በሚከተለው መንገድ የተዘረዘሩ ሲሆን እንደአስፈላጊነቱና እንደየአካባቢው ነባራዊ ሁኔታ ፕሮግራሙን ስኬታማ ለማድረግ የሚያስችሉ ሌሎች አደረጃጀቶችንም መፍጠር የሚቻል ይሆናል፡-

* **የአካባቢ ልማት ስራዎች ኮሚቴ፡-** በቀጠናው ከሚገኙ ነዋሪ ህብረተሰብ ክፍሎችና ከህዝባዊ አደረጃጀት ተውጣጥቶ የሚቋቋምና በከተሞች ምግብ ዋስትና ፕሮግራም አማካኝነት በቀጠና ደረጃ የሚከናወኑ የአካባቢ ልማት ስራዎችን ከአስፈጻሚ አካላት ጋር በመቀናጀት የሚያቅድ፣ አፈጻጸማቸውን የሚከታተል፣ የሚጠበቅበትን አስተዋጽኦ የሚያበረክት፣ ጥበቃና እንክብካቤ የሚያደርግ፣ ለፕሮግራሙ የተመደበ በጀት በአግባቡ ስራ ላይ መዋሉን የሚከታተልና በትግበራው ግልጽነትና ተጠያቂነት ያዘለ አሰራር መዘርጋቱን የሚከታተል ወይም የሚለይ አደረጃጀት ነው፡፡
* **የተጠቃሚ ቤተሰቦች ምልመላ ኮሚቴ፡-** በከተሞች የምግብ ዋስትና ፕሮግራም በቀጥታ ድጋፍ፣ በአካባቢ ልማት ስራዎች እና በኑሮ ማሻሻያ ንዑስ ፕሮግራሞች ተጠቃሚ ሊሆኑ የሚገባቸው ቤተሰቦችን በፕሮግራሙ የመመልመያ መስፈርት መሠረት የሚመርጥ አደረጃጀት ነው፡፡
* **የቅሬታና አቤቱታ ሰሚ ኮሚቴ፡-** በምግብ ዋስትና ፕሮግራም ትግበራና በተጠቃሚ ቤተሰቦች ምልመላ ዙሪያ በቀጠና ደረጃ የሚቀርቡ ቅሬታዎችን እና አቤቱታዎችን ተቀብሎ በማጣራት የውሳኔ ሀሳብ የሚያቀርብ አደረጃጀት ነው፡፡

**6. በየአደረጃጀቶቹ የሚሳተፉ አባላትን በትክክል መምረጥ**

በየደረጃው በሚዋቀሩ አደረጃጀቶች ውስጥ በአባልነት የሚሳተፉት ሰዎች የመጡበትን የህብረተሰብ ክፍል ወይም ህዝባዊ አደረጃጀት / የሴቶች፣ ወጣቶች፣ አካል ጉዳተኞች፣ አረጋውያን ወዘተ/ በትክክል የሚወክሉና ተገቢውን አስተዋጽኦ ለማድረግም አቅሙ ያላቸው ሊሆኑ ይገባል፡፡ ከዚህ አንጻር በዋናነት የአባላቱ መረጣ የሚካሔደው በሚወክላቸው የህብረተሰብ ክፍል ሲሆን ተሳትፎአቸው ለይስሙላ ሳይሆን የወከሉትን ህብረተሰቡ ፍላጎት በትክክል ለማስፈጸም የሚችሉና በኮሚቴዎቹ ውስጥ አስተዋጽኦ የሚያበረክቱ ሊሆኑ ይገባል፡፡ ከዚህ አንጻር ትኩረት ልናደርግበት የሚገባው ጉዳይ፡-

* በትክክል የሚፈለገውን የህብረተሰብ ክፍል የሚወክሉ መሆናቸው፣
* ተፈላጊውን አስተዋጽኦ ለማበርከት የሚያስችል አቅም ያላቸው፣
* የወከላቸውን ህብረተሰብ ለማገልገልና የሚጠበቅባቸውን ተሳትፎ ለማድረግ ፍቃደኛ የሆኑ፣
* በአካባቢው ህብረተሰብ እምነት የተጣለባቸውና አርአያ የሆኑ ግለሰቦች ሊሆኑ ይገባል፡፡

1. **የአደረጃጀቶቹን ሚና ማስቀመጥ**

የአደረጃጀቶቹን መፈጠር ተከትሎ ሊከናወን የሚገባው ሌላው ተግባር የእያንዳንዱ አደረጃጀት ሚና እና የሚጠበቁ ውጤቶችን ግልጽና ሊለካ በሚችል መልኩ የማስቀመጥ ጉዳይ ነው፡፡ ከዚህ አንጻር እያንዳንዱ አደረጃጀት በከተሞች የምግብ ዋስትና ዙሪያ በጋራ እና በተናጠል ሊሳተፍበት የሚገባውን ተግባር እና ኃላፊነት በዝርዝር በማስቀመጥ ከሌሎች ባለድርሻ አካላት ጋር ተቀናጅቶና ትስስር ፈጥሮ በጋራ ለመፈጸም የሚችልባቸውን አቅጣጫዎች ማመላከት ይገባል፡፡ የአደረጃጀቶቹን ሚና ለማስቀመጥ ልንከተለው የሚገባ ስልትም፡-

* የእያንዳንዱን የህብረተሰብ ክፍል / ባለድርሻ አካል/ መሰረታዊ ባህሪያት መለየት፣
* ከየትኛው የፕሮግራሙ/ የንዑስ ፕሮግራሙ/ ጋር የተልዕኮ ቅርርብ እንዳለው መገንዘብ፣
* ከግል ወይም ከቡድን ፍላጎት እና ከጋራ ተጠቃሚነት አንጻር ማስተሳሰር፣
* ሊያበረክቱ ከሚችሉት አስተዋጽኦ አይነትና ካላቸው አቅም አንጻር ለይቶ ሚናቸውን ማስቀመጥ ይገባል፡፡
  1. **በፌዴራል፣ በክልል እና በከተማ ደረጃ የሚቋቋሙ አደረጃጀቶች ሚና**

በፌዴራል፣ በክልል እና በከተማ ደረጃ የሚቋቋሙ አደረጃጀቶች ሚናቸው እንደየሁኔታው የተለያየ ሊሆን የሚችል ቢሆንም በዋናነት በሚከተሉት ጉዳዮች ላይ ትኩረት በማድረግ ይንቀሳቀሳሉ ተብሎ ይጠበቃል፡-

* በከተሞች የምግብ ዋስትና ፕሮግራሙ አማካኝነት ሊከናወኑ የሚገባቸውን የአካባቢ ልማትና ጥበቃ ስራዎች፣ የደረቅ ቆሻሻ አያያዝና አወጋገድ፣ የከተሞች ውበትና አረንጓዴ ልማት፣ የከተሞች ተፋሰስ ልማት፣ የምግብ ዋስትና ተጠቃሚ ቤተሰቦች ሰፈር መሰረተ ልማት አቅርቦት ስራዎችን በጋራ ተቀናጅቶ መለየት፤
* የእያንዳንዱን አስፈጻሚ እና ባለድርሻ አካል የጋራና የተናጥል ተግባርና ኃላፊነት በግልጽ ያስቀመጠ ዕቅድ ማዘጋጀትና በጋራ ተግባራዊ ማድረግ፣ መደገፍ፣ መከታተል፣ መገምገም፣
* እንደየተቋማቶቹ ተልዕኮ የሚወክሉትን የህብረተሰብ ክፍል በማቀናጀት፣ ግንዛቤ በማሳደግ በገንዘብ፣ ዕውቀትና ጉልበት ለፕሮግራሙ ስኬታማነት አስተዋፅኦ ማበርከት እንዲችሉ ምቹ ሁኔታዎችን መፍጠር፣
* በተሀድሶ እና መከላከል ስራዎች ላይ በንቃት በመሳተፍ አስፈላጊውን ድጋፍ ማድረግ፣ የህብረተሰቡን ግንዛቤ ሊያሳድጉ የሚችሉ አጀንዳዎች በመቅረፅ ህብረተሰቡ ቀጣይነት ያለው ተሳትፎ እንዲደርግ መደገፍ፣
* ፕሮግራሙ ለኪራይ ሰብሳቢነት እንዳይጋለጥ፣ ግልጽነትና ተጠያቂነት ያለው አስራር እንዲሰፍን አስፈላጊውን ድጋፍና ክትትል ማድረግ፣
  1. **በቀጠና ደረጃ የሚቋቋሙ አደረጃጀቶች ሚና**

**ሀ/ የአካባቢ ልማት ስራዎች ኮሚቴ ሚና**

* ለተጠቃሚ ቤተሰቦች የስራ ዕድል መፍጠሪያ የሚሆኑ በምግብ ዋስትና ፕሮግራሙ አማካኝነት በቀጠናው ሊከናወኑ የሚገባቸውን የአካባቢ ልማትና ጥበቃ ስራዎች ማለትም የደረቅ ቆሻሻ አያያዝና አወጋገድ፣ የከተሞች ውበትና አረንጓዴ ልማት፣ የከተሞች ተፋሰስ ልማት ስራዎችን ከአስፈጻሚ እና ባለድርሻ አካላት ጋር በመቀናጀት መለየት፣
* ከህብረተሰቡ ጋር በመወያየትና መግባባትን በመፍጠር ከቦታ ዝግጅትና ከወሰን ጋር ተያይዞ የሚነሱ ችግሮችን በመፍታት ለአካባቢ ልማትና ጥበቃ ስራዎች ምቹ ሁኔታን መፍጠር፣
* በቀጠናው የሚገኙ ነዋሪዎች፣ የንግድ ተቋማትና ሌሎች ለፕሮግራሙ ስኬታማነት አስተዋጽኦ ማድረግ የሚችሉ አካላትን በማስተባበር የገንዘብ፣ የጉልበትና የዕውቀት ድጋፍ እንዲያደርግ መቀስቀስና ድጋፍ ማስባሰብ፣
* በቀጠናው የተሰሩ የአካባቢ ልማትና ጥበቃ ስራዎች እንዳይበላሹ በህብረተሰቡ እንዲጠበቁና ቀጣይነት ያለው እንክብካቤ እንዲደረግላቸው ግንዛቤ መፍጠር፣ ማስተባበር፣
* በምግብ ዋስትና ፕሮግራሙ ተጠቃሚ ቤተሰቦችና በቀጠናው ህብረተሰብ የቁጠባ፣ የስራ ታታሪነት እና የአመጋገብ ባህል እንዲዳብር የምክር አገልግሎት መስጠት፣
* አካባቢው የሚሰራውን የልማት ስራ አስመልክቶ በየጊዜው ከህብረተሰቡ ጋር በመወያየት አስተያየት ማሰባሰብና ለቀጣይ ስራዎች ግብዓት እንዲሆኑ ማድረግ፣
* በተሀድሶና መከላከል ስራዎች ህብረተሰቡ የነቃ ተሳትፎ በማድረግ ለምግብ እጥረትና ለማህበራዊ ችግር ተጋላጭ የሆኑ ዜጎችን ቁጥር እንዲቀነስ የድርሻውን መወጣት፣
* በፕሮግራሙ አተገባበር ረገድ በፋይናንስ ስርዓቱ እና በግዥ አስተዳደሩ ግልጽነትና ተጠያቂነት ያለው አሰራር እንዲሰፍን፣ የኪራይ ሰብሳቢነት አመለካከትና ተግባር እንዲወገዝ የድርሻውን መወጣት፣
* ስራ ወዳድ፣ ተስፋ የሰነቀ እና ራዕይ ያለዉ መልካም ዜጋ እንዲፈጠር ህብረተሰቡን የማስተማርና የማንቀሳቀስ ተግባር ማከናወን፣
* ህብረተሰቡ ከዕምነት ወይም ከሰብአዊነት በመነሳት የሚያደርገው ተረጂውን በአግባቡ ያለየ ምጽዋት መስጠት ጥገኝነትን እንደሚያስፋፋና የስራ ተነሳሽነትን እንደሚጎዳ ተገንዝቦ እንዲንቀሳቀስ በዕድር፣ በማህበራትና በሀይማኖት ተቋማት የግንዛቤ መፍጠር ስራ እንዲሰራ ማድረግ፣

**ለ/ የተጠቃሚ ቤተሰቦች ምልመላ ኮሚቴ ሚና**

* በተጠቃሚዎች ምልመላ እና ልየታ አካሄድ ላይ ለህብረተሰቡ ግንዛቤ መፍጠር፣
* የቤት ለቤት የተጠቃሚ ቤተሰቦች ምዝገባ ማከናወንና ተጠቃሚ ቤተሰቦችን መለየት፣
* የተመለመሉትን ተጠቃሚ ቤተሰቦች የህዝብ መድረኮች በማመቻቸት ለህዝብ በይፋ ማሳወቅና ህዝቡ አስተያየት እንዲሰጥበት ማድረግ፣
* የተጠቃሚ ቤተሰቦች መረጣው ከአድልዎና ወገኝተኝነት የጸዳ፣ ግልጽነትና ተጠያቂነትን ያዘለ እንዲሆን በማድረግ የኪራይ ሰብሳቢነት አመለካከትን በተግባር እንዲጸየፉ ማድረግ፣
* በቀጠና ደረጃ የተመረጡ የተጠቃሚ ቤተሰቦችን የጠራ መረጃ በአግባቡ መያዝ፣

**ሐ/ የቅሬታ ሰሚ ኮሚቴ ሚና**

* የከተሞች የምግብ ዋስትና ፕሮግራም የቅሬታ አቀራረብና አፈታት አሰራር መመሪያን መሰረት በማድረግ የቅሬታ ማስተናገጃ ማቀድና ማስተባበር፣
* በፕሮግራሙ አፈጻጸም ዙሪያ የሚነሱ ቅሬታዎችን መቀበልና መንስኤዎቻቸውን መመርመር፣
* ለቀረቡ ቅሬታዎች ተገቢውን የመፍትሔ አቅጣጫ ማስቀመጥ፣
* በመመሪያው በተቀመጠው የጊዜ ገደብ ውስጥ ለቅሬታ አቅራቢዎች ምላሽ መስጠት፣
* ከቅሬታ አቅራቢዎች ጋር በመመካከር ቅሬታዎች በመግባባት እንዲፈቱ ማድረግ፣
* የቅሬታውን ውሳኔ ከመረጃ ጋር በማያያዝ ተፈጻሚ እንዲሆን ለሚመለከተው አስፈጻሚ አካል ማቅረብ፣
* የቅሬታው መንስኤ መፈታቱንና የማስተካከያ እርምጃ መወሰዱን መከታተል፣

1. **የጋራና የተናጠል ዕቅድ ማውጣትና መተግበር**

የእያንዳንዱን የህብረተሰብ ክፍልና ባለድርሻ አካል ተግባር በመለየት ምን፣ መቼ ፣ በማን እንደሚከናወን በግልጽ የለየ ዝርዝር ዕቅድ ማዘጋጀት ለልማት አጀንዳው ስኬታማነት ቁልፍ ጉዳይ ነው፡፡ ዕቅዱ የሥራ ድርሻና የኃላፊነት መደራረብን በማያስከትል መልኩ በተናጠልና በቅንጅት የሚሰሩ ስራዎችን በግልጽ አስቀምጦ አፈጻጸሙም ሊለካ በሚችል መልኩ መዘጋጀት ይገባዋል፡፡ በዚህ ደረጃ ትኩረት ሊሰጣቸው የሚገቡ ጉዳዮችም፡-

* የእያንዳንዱን ባለድርሻ አካል /የህብረተሰብ ክፍል/ የጋራና የተናጠል ሥራ የለየ ዕቅድ ማዘጋጀት፣
* ሥራውን ለመተግበር የሚያስችል የድርጊት መርሃ ግብር ማስቀመጥ፣
* በዕቅዱ ላይ ሁሉንም ባለድርሻ አካላት ያሳተፈ ውይይት ማድረግና መግባባት ላይ መድረስ፣
* የታቀዱ ስራዎችን ተግባራዊነት የሚከታተል አካል መሰየም ተገቢ ነው፡፡

1. **አፈጻጸሞችን በጋራ መከታተልና መገምገም**

በጋራና በተናጠል በህብረተሰብ ተሳትፎ እንዲሰሩ የታቀዱ ስራዎችን አፈጻጸም በዕቅዱ መሠረት እየተከናወኑ መሆናቸውን የመከታተልና የመገምገም ሂደት ዋነኛው የማስፈጸሚያ ስልት ነው፡፡ ህብረተሰቡና ባለድርሻ አካላት በጋራ በወሰኑት የግዜ ገደብ መሰረት / በወር፣ በሩብ ዓመት… ወዘተ/ በጋራ መድረክ በመገናኘት የእያንዳንዱን ባለድርሻ አካል አፈጻጸም መከታተል፣ የተሰሩ ስራዎችን በአካል በመጎብኘት ቀደም ሲል በጋራ ስምምነት የተደረሰባቸው ስራዎች ምን ያህል ተፈጽመዋል የሚለውን መገምገም ተገቢ ነው፡፡ በዕቅድ አፈጻጸም ወቅት የታዩ ክፍተቶችን በመለየትም ቀጣይ የመፍትሔ አቅጣጫዎችን ማስቀመጥ ይገባል፡፡ በዚህ የዕቅድ አፈጻጸም ግምገማ ወቅት ፡-

* የፕሮግራሙ ተጠቃሚዎችን ጨምሮ ሁሉንም የህብረተሰብ ክፍሎች፣ አስፈጻሚና ባለድርሻ አካላት ማሳተፍ፣
* እያንዳንዱ ባለድርሻና አስፈጻሚ አካል በዕቅድ ያስቀመጣቸውን ተግባራት በአግባቡ መፈጸሙን መመዘን፣
* በዕቅድ አፈጻጸም ወቅት የታዩ ጠንካራና ደካማ ጎኖችን እንዲሁም ያጋጠሙ ችግሮችንና የመፍትሄ ሀሳቦች ላይ በግልጽ መወያየት ይገባል፡፤

1. **እውቅና መስጠት**

የከተሞች የምግብ ዋስትና ፕሮግራምን ውጤታማ በሆነ መንገድ በመተግበር ረገድ የላቀ ተሳትፎ ያደረጉ እና ባስቀመጡት ዕቅድ መሰረት ውጤት ያስመዘገቡ ባለድርሻ አካላትንና የህብረተሰብ ክፍሎችን እውቅና መስጠትና ማበረታታት ባለድርሻ አካላት በፕሮግራሙ ተግባራዊነት ላይ የሚኖራቸው ተሳትፎ እየጎለበተ እንዲሄድ በማድረግ ረገድ ድርሻው የጎላ ነው፡፡ ከዚህ አንጻር እያንዳንዱ ባለድርሻ አካል ከተቃሚዎች ልየታ አንስቶ ለፕሮግራሙ ስኬታማነት የሀብት፣ የዕውቀትና የጉልበት አስተዋጽኦ በማበርከቱ ተመዝኖ አርአያ የሚሆን ተግባር ያከናወነ ከሆነ እውቅና ሊሰጠው ወይም ሊሸለም የሚገባው ነው፡፡ በመሆኑም በፕሮግራሙ ባላቸው ተሳትፎ ግንባር ቀደም የሆኑትን ለመለየት እንዲቻል መመልመያ መመሪያ በቀጣይ የሚዘጋጅ ሆኖ በዋናነት ዕውቅና የመስጠቱ ስራ ለማከናወን ከታች የተዘረዘሩትን ሂደቶች መከተል ይገባል፡-

* በባለድርሻ አካላት መካከል ስምምነት ያገኘ ግልጽ መመዘኛ መስፈርት ማዘጋጀት፣
* በመመዘኛው መስፈርት መሰረት ግንባር ቀደም ፈጻሚ ባለድርሻ አካላትን የሚለዩ ኮሚቴዎች ማዋቀር፣
* እያንዳንዱ ባለድርሻ ካበረከተው ተጨባጭ አስተዋጽኦ እና ካስመዘገበው ውጤት አንጻር መመዘን፣
* በመመዘኛው መሰረት የተሻለ አፈጻጸም በማስመዝገባቸው ለእውቅናና ሽልማት የታጩ አካላትን ዝርዝር ለአሸናፊነት ካበቃቸው ስራዎች ጋር ይፋ ማድረግ፣
* አስፈላጊውን የማበረታቻ ሽልማት/ የዕውቅና ሰርተፊኬት/ መስጠት፣
* ውጤታማ የተሰኘው ተሞክሮ ሌሎች እንዲማሩበት በተገቢው መንገድ መቀመርና ማስፋት ይገባል፡፡

**ክፍል ስድስት**

**የድጋፍ ፤የክትትልና የአፈፃፀም ግምገማ ሥርዓት**

በከተሞች የምግብ ዋስትና ፕሮግራም የህብረተሰቡን ተሳትፎ እና ተጠቃሚነት ለማረጋገጥ እንዲቻል ሶስቱን የክትትልና ድጋፍ አግባቦች መጠቀምና ተሳትፎው በተቀመጠለት አቅጣጫ መሰረት እየተፈጸመ መሆኑን ማረጋገጥ የሚገባ ሲሆን ለዚህም ከታች የተዘረዘሩትን የክትትልና ድጋፍ አግባቦች መሰረት በማድረግ መንቀሳቀስ ይገባል፡፡

**ሀ. ክትትል፡-** የፕሮጀክቶች አፈፃፀም በእቅዱ መሠረት በትክክለኛው መስመር ላይ መሆን/ አለመሆኑን የምናውቅበት ቴክኒክ ነው፡፡ የፕሮግራሞችን/ የፕሮጀክቶችን የዕለት ተዕለት የስራ ውጤታማነቱን አስመልክቶ ተከታታይነት ያለው የመረጃ ማሰባሰብ፣ የመተንተንና የተደረሰበትን ውጤት የመረዳትና ለሚመለከተው አካል የመግለጽና ወቅታዊ የማስተካከያ እርምጃ የሚወሰድበት ሂደት ነው። የአፈፃፀም ክትትል ለማድረግ መሰራት ያለባቸው ተግባራት የሚከተሉትን ያካትታል፡፡

* 1. የፕሮጀክቱ ዓላማዎችና የሚከናወኑ ዋና ዋና ሥራዎች በትክክል ማወቅ፣
  2. ክትትል የሚካሔድባቸውን ሥራዎች ካላቸው ፋይዳ አንፃር በቅደም ተከተል ማስቀመጥ፣
  3. ክትትል ለማድረግ የሚያግዙ አመላካቾችን በትክክል መለየትና ማደራጀት፣
  4. የክትትል ፕላን ማዘጋጀት፣
* ማን ምን እንደሚሠራ፣
* ሥራው መቼ እንደሚሠራ፣
* ክትትል ለማድረግ የሚያስፈልገው ሃብት (ሰብአዊና ቁሣዊ ሀብት) መወሰን፣
  1. አስፈላጊ መረጃ መሰብሰብ፣ማደራጀትና መተንተን፣
  2. በሙያዊ አስተያየት የተደገፈ ሪፖርት ማዘጋጀት፣እና
  3. ሪፖርቱን ለተጠቃሚዎች ማሰራጨት ናቸው፡፡

**ለ. ድጋፍ** ፡- በየደረጃዉ የሚገኙ የፕሮግራሙ አስፈፃሚ አካላት፣ፈፃሚ ባለሙያዎች፣ባለድርሻ አካላትና አጋሮች ተልዕኳአቸውንና ተገቢ ሚናቸውን በብቃትና በውጤታማነት እንዲወጡና በዚህም የህዝቡን ፍትሃዊ ተጠቃሚነት በዘላቂነት ለማረጋገጥ በሚያስችላቸው ቁመና ላይ እንዲደርሱ የማስፈፀም አቅማቸውን ማሳደግ እና መደገፍ ቅድሚያ የሚሰጠው ጉዳይ ነው፡፡ ከዚህ አንፃር ለሁሉም ለሚመለከተው አካል በከተሞች ምግብ ዋስትና ፖሊሲና ስትራቴጂ ፣በህብረተሰብ ተሳትፎ ምንነትና አስፈላጊነት፣በከተሞች የምግብ ዋስትና ፕሮግራም የተጠቃሚዎች የቅሬታና አቤቱታ አቀራረብና አፈታት መመሪያ ዙሪያ፣በዕቅድ ዝግጅትና የአፈፃፀም ግምገማ፣እንዲሁም በሌሎች የከተሞች የምግብ ዋስትናን ከማረጋገጥ አንፃር ተያያዥነት ባላቸው አጀንዳዎች ዙሪያ የሚያስፈልጋቸውን ገግንዛቤ ማስጨበጥ፣ አሳታፊና ዘላቂነት ያለው የአቅም ግንባታ ተግባራትን ቀጣይነት ባለው መልኩ ማከናወን ያስፈልጋል፡፡

**ሐ. ግምገማ ፡-** የፕሮጀክቶች የአፈፃፀም ግምገማ ከክትትል የሚለየው ዋናው ነገር ድርጊቱ በሚፈፀምበት ወቅት ወይም የጊዜ ገደብ ነው። ይኸውም ክትትል የፕሮጀክቱ አፈፃፀም አስቀድሞ በተወሰነ ዕቅድ መሠረት እየሔደ መሆኑንና አለመሆኑን በተከታታይ መረጃ የመሰብሰብና የመገምገም ሂደት ሲሆን ግምገማ ግን ይህንን የአፈፃፀም ሂደት በተወሰኑ ወቅቶች ላይ ስልታዊ በሆነ መልኩ የመገምገም ተግባር ነው። ግምገማ በዋናነት በሚከተሉት ነጥቦች ላይ ያነጣጥራል።

1. ብቃት (Effectiveness)፦ ፕሮጀክቱ የታለመለትን ዓላማ ምን ያህል አሳካ፣ በምን ያህል ሁኔታ ተጠቃሚዎቹን መድረስ ቻለ የሚለውን የሚመዝን ነው።
2. ቅልጥፍና (Efficiency)፦ ከፕሮጀክቱ አንፃር የተገኙ ውጤቶች ከፕሮጀክት ወጪዎች እና ፕሮጀክቱን ተግባራዊ በማድርግ ከተቀመጠው ጊዜ አንፃር ምን ያህል አሳማኝ ናቸው የሚለውን ይለካል።
3. ተገቢነት (Relevance)፦ የሚካሄዱት ፕሮጀክቶችና ፕሮግራሞች ትርጉም የሚሰጡና የተለየውን ችግር ፈቺ መሆናቸውን ማረጋገጥ፣
4. አማራጭ የአፈፃፀም ስልቶች (Alternative Implementing Strategies)
5. ዘላቂነት (Sustainability)፦የፕሮጀክቱ ውጤት ከረጅም ጊዜ እይታ አንፃር ማየት የሚሉትንና የመሳሰሉትን ያካትታል።

በአጠቃላይ የድጋፍ ፤የክትትልና የአፈፃፀም ግምገማስራዎች የፕሮግራም ዝግጅትና አፈፃፀም ወሳኝ አካል ሲሆኑ የምግብ ዋስትናን ከማረጋገጥ አንፃር የተቀመጡትን ጥቅል ግቦችና ዝርዝር ተግባራትንና የአፈፃፀም አቅጣጫዎች በአግባቡ ለማከናወን በእጅጉ የሚያግዙ ናቸው፡፡ጠንካራ የሆነ የክትትል፣ድጋፍና ግምገማ ስርዓት በምን ያህል ደረጃ የምግብ ዋስትና ፕሮግራም ለትክክለኛው ተጠቃሚ ቤተሰቦች ተደራሽ መሆኑን ከማመላከቱም በተጨማሪ ለቀረቡ ቅሬታዎች የተሰጡ መፍትሄዎች ምን ያህል ተጠቃሚ ቤተሰቦችን እንዳረኩ ያመለክታል፡፡ በመሆኑም የፕሮግራሙን ዓላማዎች፣ግቦች፣ዋና ዋና እና ዝርዝር ተግባራት በተቀመጠላቸው ጊዜ እና አመልካቾች / Indicators/ መሰረት መፈፀማቸውን፣ የተቀመጡት ውጤቶች መገኘታቸውን እና ስኬታማ መሆናቸውን ለማወቅ ከዚህ ቀጥሎ የቀረበው የመከታተያ፣መገምገሚያ እና የግብረ-መልሰ ሥርዓት ተዘርግቷል፡፡

* የፕሮግራሙ አስፈፃሚ አካላትን፣ፈፃሚ ባለሙያዎችን፣ባለድርሻ አካላትንና አጋሮችን በመለየት እና የጋራ እቅድ በማዘጋጀት ለክትትል እንዲያመች ሃላፊነታቸውን፣የሥራ ድርሻቸውንና የጋራ የተናጠል ተጠያቂነታቸውን እንዲቀመጥ ይደረጋል፡፡
* ከፌደራል ጀምሮ እስከ ክልሎች፣ የከተማ አስተዳደሮች፣ ወረዳዎች እና ቀጠናዎች ድረስ ያለው እያንዳንዱ የሚመለከተው አስፈፃሚና ፈፃሚ አካል የህብረተተሰብ ተሳትፎና አጋርነትን አፈፃፀም ክትትል(የሳምንት፣ወርሃዊ፣የሩብ ዓመት፣የግማሽ ዓመት፣የ9 ወር እና አመታዊ) እንዲያደርግ እና የክትትል ሪፖርት በማዘጋጀት በወቅቱ ለሚመለከተው አካል እንዲያቀርቡ ይደረጋል፡፡እነዚህ ሪፖርቶች የፕሮግራሙን አፈፃፀም፣ውጤት፣ያጋጠሙ ችግሮችና መፍትሔዎቻቸውን፣የታዩ ጠንካራና ደካማ ጎኖች እንዲሁም ትኩረት የሚሹ ጉዳዮችን (በዋናነት) የሚይዙ በመሆናቸው በአፈፃፀም ሂደት በሚያጋጥሙ ችግሮች እና ክፍተቶች ላይ ለፈፃሚ እና አስፈፃሚ አካላት አስፈላጊው ድጋፍ የሚደረግበት ስርዓት እንዲዘረጋና እንዲተገበር ይደረጋል፡፡
* ከፌዴራል እስ ቀጠና ድረስ በየደረጃው ካሉ የከተሞች የምግብ ዋስትና ፕሮግራም ባለድርሻ አካላትንና አጋሮች ጋር በመሆን ሶስቱን የክትትልና ድጋፍ መስተጋብሮች በማቀናጀት ፕሮግራሙን ለመተግበር በእቅዱ ላይ የተቀመጡትን ግቦች መሰረት ያደረገ ግምገማ በየሶስት ፣ በየስድስት ፣ በየዘጠኝ ወሩና የተጠቃለለ የአመት ክትትል እና ግምገማ ይደረጋል
* የከተሞች የምግብ ዋስትናን ፕሮግራም ሥኬታማ ከማድረግ አንፃር የላቀ አስተዋፆ ያስመዘገቡ ተጠቃሚዎች፣አስፈፃሚ አካላት፣ ባለሙያዎችና ባለድርሻ አካላት በየወቅቱ ለፈፀሙት ተግባር መረጃን መሰረት ያደረገ ግምገማ በማድረግ በመመዘኛ መስፈርት መሰረት በየአመቱ ዕውቅና እና የማበረታቻ ሽልማት እንዲያገኙ ይደረጋል፡፡